Lehiaketak | GABIRIARRAK | 2 orrialdea\nArchive for the ‘Lehiaketak’ Category\nOsinalde sarirako dena prest\nPosted: 2013/04/05 in Bertsolaritza, Kultura, Lehiaketak\nEtiketak: bertsolariak, osinalde saria, sariketa\nOsinalde bertso sariketaren 42. ekitaldirako osagai guztiak eltzean daude. Bihar, larunbata, jokatuko da sariketa, sei bertsolari gazterekin. Afaria 20:30ean hasiko da, eta ondoren izango da bertso saioa, 22:30-23:00ak aldera. Afaritarako txartel guztiak salduta daude. Saioa entzuteko, sarrera libre da.\nAurrez jokatu diren hiru sarieketetan bina lagunek jaso zuten Gabirian aritzeko txartela. Argi-Berritik (martxoak 9) Josu Oiartzabal azpeitiarra eta Nekane Zinkunegi errezildarra etorriko dira; Osinberdetik (martxoak 16) Iñaki Aleman iruritarra eta Nerea Ibartzabal markinarra; eta Aztiritik (martxoak 23) Peio Ormazabal arrigorriagarra eta Imanol Uria algortarra.\nSaioa 42.a den arren, irabazlea 41.a izango da, 1996an ez zelako sariketa izan, 25. urteurreneko saio berezia baizik. Garaile guztiak, hemen.\nEneritz Artetxek jaso du bertsotako Aztiri saioa, baina ez da Osinaldera sailkatu\nPosted: 2013/03/25 in Bertsolaritza, Kultura, Lehiaketak\nEtiketak: aztiri saria, bertsolariak, imanol uria, osinalde, peio ormazabal, sariketak\nAztiri bertsolari sariketa larunbat gauean jokatu zen, auzo hartako Aztiri-Bat elkartean. Sei bertsolari gazte kantuan, eta hiru behintzat protagonista, izen propioz. Aztiri saria, entzuleen irudiko gaueko bertsolari onena izan dena, bozketa herrikoiz, Eneritz Artetxe azkoitiarrak jaso zuen. Hark jaso zuen boto gehien, entzuleen partetik. Epaimahaikoaren iritzia, ordea, bestelakoa izan zen. Osinalde sariketara pasea eman zien bi bertsolarien artean ez zen sartu Artetxe. Epaileek —ezkutuan aritzen dira lanean— Peio Ormazabal arrigorriagarra eta Imanol Uria algortarra apartatu zituzten, aurrerako.\nEzkerretik eskuinera, Aztirian aritu ziren seiak: Eneritz Artetxe, Imanol Irazustabarrena, Joanes Etxebarria, Imanol Uria, Maddi Ane Txoperena eta Peio Ormazabal./Eneritz Gorrotxategi – Osinalde elkartea\nJokin Matxinandiarenak aurkeztu zuen saioa. Koplak kantatzeko Miren Deba eta Ander Ibarguren trikitilarien laguntza izan zuten. Zortziko nagusian eta zortziko txikian binaka, hamarreko txikian ofiziotan, bina punturi erantzuten bakarka, gaia emanda bi bertso eta koplatan aritu ziren. Guztiak ere “txukun” aritu ziren, antolatzaileen esanetan. Afaltzen 80 lagun izan ziren, Aztiri-Bat elkartean. Ondoren, saioa entzutera jende gehiago sartu zen.\nOsinalde sarian kantatzeko saikoa osatzeko, Aztiriko bi sailkatuen izenak jakitea besterik ez zen falta. Hala, apirilaren 6an honako sei gazteak ariko dira Osinalde elkartean: Josu Oiartzabal azpeitiarra eta Nekane Zinkunegi errezildarra (Ordiziako Argi-Berrin sailkatuak), Iñaki Aleman iruritarra eta Nerea Ibartzabal markinarra (Zaldibiako Osinberden), eta Peio Ormazabal eta Imanol Uria (Aztirian). Hiru bizkaitar, bi gipuzkoar eta nafar bat, Osinaldeko 41. irabazlea izateko hautagai.\nTalde gabiriarrik ez Martxoan Bertsoko finalean\nPosted: 2013/03/20 in Bertsolaritza, Gizartea, Kultura, Lehiaketak\nEtiketak: bertsolariak, finala, martxoan bertsoa, saioak\nAurten herriko bertsolari talderik ez da ariko Martxoan Bertsoa bertsolari lehiaketa herrikoiaren finalean. Inoizko partaidetza jendetsuena izan arren, hori. Hiru talde osatu ziren herrian, Gabirisprint I, II, eta III.\nHala ere, herritarren ordezkaritza izango da finalean: Maialen Akizu Bidegainek kantatuko du, Kontuz Atsuak taldean, Itziar Pildainekin eta Amaia Iturriotzekin. Beste bi talde finalistak Maneksen Banda (Manex Mantxola, Antton Fernandez eta Gaizka Oiartzabal Pitillo), eta Tzitzarito (Mikel Iturriotz, Jon Mendizabal, Jon Gurrutxaga) dira.\nFinala ostiralean da, etzi, martxoak 22. 23:00etan hasiko da, Urretxuko Gaztelekuan.\nMartxoan Bertsoko laugarren eta azken kanporaketa larunbatean jokatu zen, Legazpiko gaztetxean. Saioko emaitzak jakin orduko itxi zen sailkapen nagusia ere, eta lehen hirurek lortu zuten txartela.\nGabirisprint3 taldekoak, aurtengo lehiaketan errebelazioa. Finalaren atarian geratu dira, laugarren. Foxen kantatu zuten, ostiralean.\nHamabi taldek parte hartu dute Martxoan Bertsoan, aurten. Horietatik hiru gabiriarrak. Denera hamar bertsolari gabiriar aritu dira.\nSailkapen nagusia nola geratu den:\nKontuz Atsuak (Amaia Iturriotz, Maialen Akizu, Itziar Pildain): 193,65 puntu.\nManeksen Banda (Manex Mantxola, Gaizka Oiartzabal Pitillo, Antton Fernandez): 185.\nTzitzarito (Mikel Iturriotz, Jon Mendizabal, Jon Gurrutxaga): 184,25.\nGabirisprint3 (Aitzol Iturbe, Iban Maiz Banagas, Eñaut Asurabarrena Gaztie): 181,75.\nUrola Garaiko Selekzioa (Beñat Torres, Julen Agirreburualde, Manex Agirrezabal): 181.\nBi eta Bat (Aitor Lizarazu Ginz, Urko Egaña, Beñat Zamalloa): 180,7.\nAtzeko Kaleko Mutilak (Asier Sasieta, Xabier Elgarresta, Gorka Santesteban): 180,25.\nGabirisprint2 (Gorka Maiz Pastel, Mikel Asurabarrena, Oier Oiarbide): 178,5.\nGabirisprint1 (Jokin Murua, Aratz Igartzabal Potto, Endika Igartzabal): 177,7.\nTrasteroko Morroiak (Gorka Ojanguren, Zaldua, Jaka): 177,5.\nPotato Barria (Asier Otamendi, Rikardo, Serapio): 177.\nUdanako Kurbak (Ulises, Asier Iriondo, Gorka Azkarate): 167,75.\nAztiriko bertso sariketatik irtengo dira Osinaldeko azken bi finalistak, larunbatean\nPosted: 2013/03/19 in Bertsolaritza, Kultura, Lehiaketak\nEtiketak: aztiri saria, bertsoak, bertsolariak, osinalde, sariketak\nOsinalde bertso sariketaren 42. ekitaldia ari da bertsolariz hornitzen. Hiru kanporaketatatik bi jokatu dira, eta lau bertsolariren izenak jakinak dira dagoeneko. Azkeneko bi finalistak Aztiri Sarian izendatuko dituzte, larunbatean.\nMartxoaren 9an Ordiziako Argi-Berri saritik Josu Oiartzabal azpeitiarra eta Nekane Zinkunegu errezildarra sailkatu ziren. Aurreko larunbatean, martxoak 16, Zaldibiako Osinberde estreinako sariketan Iñaki Aleman iruritarrak eta Nerea Ibartzabal markinarrak lortu zituzten jokoan ziren bi txartelak.\nIñaki Aleman iruritarra, Osinberden irabazle.\nArgi-Berriko seikoa. Ezkerretik lehena Zinkunegi, mikroarekin Oiartzabal.\nLarunbatean, hilak 23, Aztiri-Bat elkartean da bertsolaritzaren festa. Afaria 20:30ean hasiko da, eta ondoren izango da saioa, Jokin Matxinandiarenak aurkeztuta. Honako seikoa ariko da kantuan: Maddi Ane Txoperena (Hendaia), Imanol Uria (Algorta), Eneritz Artetxe (Azkoitia), Peio Ormazabal (Arrigorriaga), Imanol Irazustabarrena (Alegia, Gipuzkoa) eta Joanes Etxeberria (Barkoxe).\nBenemeritoak, bertsotan ikasten\nPosted: 2013/03/18 in Bertsolaritza, Ikus-entzunezkoak, Kultura, Lehiaketak\nEtiketak: benemeritoak, bertsomovieda, film laburrak, filmak, gattiken, gazteria\nHerriko gazte talde batek eta Urretxu-Zumarragako Gattiken ekoiztetxekoek aurten ere film labur ikusgarri bat egin dute. Beasaingo Bertsomovieda bertso-bideo lehiaketarako prestatu dute Benemeritoak. Iazko azaroan Zarautzen estreinatu zuten antzezlanaren moldaera da, 24:34 minutuko iraupeneko ikus-entzunezkoa. Antzerki hori bera Urtezahar egunean antzokian egin zuten.\nBertsomoviedan gaur, astelehena, zabaldu dute Interneteko erabiltzaileentzat botoak emateko aukera. Sari herrikoia boto gehien jasotzen duen lanak eskuratuko du. Iaz gabiriarrek epaimahaiaren sari nagusia irabazi zuten, Bertso Road Movie lanarekin, eta Urpekoak filmarekin erdibana. Bozketa herrikoian egurra eman zuten gabiriarrek, eta saria beraientzat izan zen, sagardotegian otordu bat.\nHemen bozkatu Benemeritoak filma, bideoaren azpiko hatzean klikatuta. Igandera arte (martxoak 24) dago horretarako epea.\nIgandean, Gabiriako XV. Rallyesprinta\nPosted: 2013/03/01 in Kirola, Lasterketak, Lehiaketak\nEtiketak: automobilismoa, motorra, rallyesprinta\nBeste urtebetez, Gabiriako Rallyesprintak zabalduko du Euskal Herriko automobilismo denboraldia. Egutegiko aurrenko proba ofiziala da, eta igandean jokatuko da, martxoak 3, 15:00etan hasita. Ohi bezala, hiru erlojupeko egingo dituzte, iaz bezala Motxorro (Legazpi)-Gabiria norantzan. 6,65 kilometroko bide zatia izango da, betikoa.\nKrisiak eragina izan badu ere, parte-hartze dotorea izango da, bai kopuru aldetik (51 talde daude izena emanda), bai maila aldetik. Aurreko urteetako partaidetzaren azpitik geratu da, hala ere. Egoera orokorra ikusita, “gustura egoteko moduan” direla esan du Euskal Automobilismo Federazioaren lehendakari Angel Gurrutxagak.\nLau Mitsubishi eta 15 BMW daude, tartean. Faboritoen sailean Joxe Labaka (iazko euskal rallyetako txapelduna), David Ardions (iaz lehen mangan denbora onena egin zuen, eta helmugaratu ostean kolpe bat hartuta erretiratu beharra eduki zuen), Iban Tarsicio edota Jon Davoz daude, laurak Mitsubishiekin. Gorka Antxustegi, Suzuki rally taldeko pilotu ofiziala, bertan izango da, Peugeot 205 F2000 ahaltsuarekin. Baita Txus Jaio ikusgarria ere (BMW 320i), edo Aingeru Castro (BMW M3) eta Iñaki Alberdi (BMW M3).\nAurkezpen ekitaldia asteartean egin zuten, Korta jatetxean. Han izan ziren Lagun Artea eskuderia antolatzaileko Jorge del Cid eta Joxe Antonio Araneta, Gabiriako Udaleko zinegotzi Gorka Maiz, Legazpiko alkate Kepa Urtzelai (aurten lehenbiziko aldiz babesa agertu du Legazpik), Angel Gurrutxaga , Lontxo Ormazabal Kortako ordezkaria, eta David Ardions gidaria.\nAurkezpen prentsaurrekoan izan ziren antolatzaileak, babesleak eta gidariak./Eduardo Maturana-EAF\nLehen taldea, Joxe Labaka-Aitor Otaegi, 15:00etan irtengo dira. Kamiño Zaharra (Gi-3540 errepidea), lasterketa jokatzen dena, goizeko 10:00etan itxiko dute. Barruan ez dute aparkatzen utziko. Zirkulazio aldetik mugapenak izango dira. Ormaiztegitik soilik igo ahalko da Gabiriara, norantza bakarrekoa izango da errepide hori. Aparkatu ahalko da bide horretan, bazter batean. Herritik irteteko, kaskotik barrena Alegia alderantz jaitsi beharko da.\nHiru bertsolari talde osatu dituzte gabiriarrek Martxoan Bertsorako\nPosted: 2013/03/01 in Bertsolaritza, Gizartea, Kultura, Lehiaketak\nEtiketak: bertsolariak, kanporaketak, martxoan bertsoa, taldeak\nAurten ere ukitu gabiriarra benetakoa izango du Urretxu-Zumarragako bertso eskolakoek antolatzen duten Martxoan Bertsoa lehiaketa herrikoiak. Gabiriarrek osatutako hiru talde izango dira partaide, XI. ekitaldian; bederatzi bertsolari-bertsogile-bertsozale-bertsogin. Horiez gain, gabiriar jatorriko beste bi ere badira, beste bi taldetan.\nMartxoaren 8an hasiko da lehiaketa, eta aurten kanporaketa bat gutxiago izango du: lau denera. Bi asteburutan jokatuko dira laurak, eta martxoaren 22rako, ostirala, utzi dute finala, ohi bezala Urretxuko Gaztelekuan.\nHerritarrek antolatu dituzten hiru taldeak hauexek dira:\nJokin Murua, Endika Igartzabal eta Aratz Igartzabal. Martxoaren 8an, ostirala, Urretxuko Motz tabernan kantatuko dute, 23:00etan.\nOier Oiarbide, Mikel Asurabarrena eta Gorka Maiz. Martxoaren 9an, larunbata, Ezkioko Igartubeiti baserrian, 18:30ean.\nIban Maiz, Eñaut Asurabarrena eta Aitzol Iturbe. Martxoaren 15ean, ostirala, Urretxuko Fox tabernan, 23:00etan.\nBeste herritarrak, Aitor Lizarazu (Aretxabaletako bi lagunekin ariko da), eta Maialen Akizu (Amaia Iturriotz eta Itziar Pildain taldekide) dira. Horiek martxoaren 8an kantatuko dute.\nSaio bakoitzeko bertsolariak ikusteko, agendara joan.\nMartxoan Bertsoan behin baino gehiagotan irten dira gabiriarrak txapeldun. 2011n Jokin Murua, Gorka Maiz eta Oier Oiarbide izan ziren irabazle. Iaz, Endika, Gorka eta Mikel Asurabarrena txapeldunorde geratu ziren, dezima batzuengatik. 2010ean, Aitor Lizarazu eta Ander Kerejeta lehengusuen Tupis Tupau taldeak irabazi zuen, Manex Mantxolak hirukoa osatuta (2008an bigarren); 2009an Jokin, Oier eta Endika Igartzabal garaile.\nHalako harrobiarekin, herrian bertan ere bertso-festa jartzen ez legoke zaila. Martxoan Bertsoko txapeldun sorta, behean (argazkiak: Zumarraga-Urretxuko Bertso Eskola).\nLoreak eta loreak Osinalde sariketari\nPosted: 2013/03/01 in Bertsolaritza, Kultura, Lehiaketak\nEtiketak: adierazpenak, bertsolariak, osinalde, osinalde saria\nLehengoan bit hauen artean ipini genuen Rufino Iraolak Osinalde bertso sariketari buruz esandakoa. Sariketaren antolatzaileei buruz, hobeto esan. Hauxe idatzi zuen Twitter-en: “Badute meritua Eusebio Igarzabalek, Iñaki Muruak eta abarrek, eurak pentsatzen duten baino gehiago estimatzen ditut”.\nGaur, Goiberri astekarian, eskualdeko beste bi bertsolarik loretan blaitu dute herriko lehiaketa entzutetsua. Nerea Elustondo legazpiarrak: “Lehiak lehia, bada ordea nola Martxoan Bertsoan hala Osinalde sariketan errepikatzen den beste faktore bat: giroa. Prestigio eta tradizio handiko sariketa da Osinalde. Ziur, aurten ere, gogoratzeko moduko une bat baino gehiago utziko dizkigutela bertsolari gazteek”.\nGorka Azkarate urretxuarrak, erantzunean: “Zer esan Osinalde sariketaz. Hamarkadak daramatzate Gabiria aldean bertsolari gazteentzat Euskal Herri mailan erreferentzia den sariketa hau antolatzen”.\nBide batez, Elustondok eta Azkaratek hizpide dituzten martxoko bertso lehiaketetean (Goierri garaiko ‘Martxoan Bertsoa’, Beasaingo ‘Bertsomovieda’ film lehiaketa, eta Gabiriako Osinalde, aurreko saio guztiekin), guzti-guztietan gabiriarrak ariko dira. Lehen bietan parte-hartzaile; herriko sariketan, kuriosoki, antolatzaile gisa bakarrik aurten.\nOsinalde bertso sariketaren irabazle-zerrenda\nPosted: 2013/02/27 in Bertsolaritza, Historia, Lehiaketak\nEtiketak: bertsolariak, biografiak, osinalde saria, palmaresa, sariketa\nOsinalde sariketaren palmaresa, urtez urte.\nAbizenean klikatuta, Bertsozale Elkartearen datu basera irispidea, bakoitzaren biografia, bertso-lanak eta bertsolari-ibilbidea ikusteko.\n1971, Patxi Iraola (Zaldibia).\n1973, Luis Otamendi (Aia).\n1974, Xabier Zeberio (Itsasondo).\n1975, Joxe Izagirre Attola (Azkoitia).\n1976, Mikel Mendizabal (Itsasondo).\n1977, Juan Inazio Begiristain (Ataun).\n1978, Jose Luis Mugartza Elgetzu (Mallabia).\n1979, Xabier Arrizabalaga Ziarda (Elgoibar).\n1980, Millan Telleria (Albiztur).\n1981, Xalbador Laka (Ondarroa).\n1982, Jon Sarasua (Aretxabaleta).\n1983, Xabier Perez Euzkitze (Azpeitia).\n1984, Juan Jose Eizmendi Loidisaletxe II.a (Errezil).\n1985, Pablo Joxe Aristorena (Hernani).\n1986, Joxe Mari Izeta (Usurbil).\n1987, Xabier Narbarte (Lazkao).\n1988, Joxe Ramon Elortza (Ormaiztegi).\n1989, Joxe Munduate (Ataun).\n1990, Bernardo Azpillaga (Errezil).\n1991, Igor Elortza (Durango).\n1992, Maialen Lujanbio (Hernani).\n1993, Aitor Sarriegi (Beasain).\n1994, Pablo Suberbiola (Lasarte).\n1995, Bixente Gorostidi (Amezketa).\n*1996, 25. urteurreneko saioa (lehiaketarik ez).\n1997, Jexux Mari Irazu (Larraul).\n1998, Nahikari Gabilondo (Zarautz).\n1999, Arkaitz Goikoetxea (Oiartzun).\n2000, Nerea Elustondo (Legazpi).\n2001, Ainhoa Agirreazaldegi (Bergara).\n2002, Iker Zubeldia (Zegama).\n2003, Iñaki Apalategi (Beasain).\n2004, Oihana Bartra (Bilbo).\n2005, Aritz Aranburu (Zarautz).\n2006, Iban Urdangarin (Ataun).\n2007, Aitzol Barandiaran (Ataun).\n2008, Uxue Alberdi (Elgoibar).\n2009, Maddalen Artzallus (Hendaia).\n2010, Mikel Artola (Alegia).\n2011, Ane Labaka (Lasarte).\n2012, Amaia Iturriotz (Urretxu).\n*1972an ez zen antolatu, eta 1996an mende laurdena ospatzeko saioa egin zen (ez lehiaketa), ordura arteko partaide batzuekin.\nOsinalde sariketarako hiru saioak zehaztu dituzte\nPosted: 2013/02/27 in Bertsolaritza, Euskara, Kultura, Lehiaketak\nEtiketak: argi berri, aztiri, bertsolariak, finala, kanporaketak, osinalde saria, osinberde, saioak, sariketa\nOsinalde bertso sariketaren 42. ekitaldia gorpuztu dute antolatzaileek. Ohi bezala, Errege egunaren hurrengo egunean (urtarrilaren 7a astelehena zen aurten) elkartu ziren. Azken urteetako egitura bera edukiko du lehiaketak: aurrez hiru saio jokatuko dira, seina bertsolari ariko dira bakoitzean, bertsolari gazteak dira, eta afaria izango da aurretik. Tokiei dagokienez, aldaketa garrantzitsu bat badago, hala ere: Idiazabalgo Axari sariketa desagertu egingo da, eta haren lekua Zaldibiako Osinberde sariak hartuko du. Ordiziako Argi-Berri eta Aztiri dira gainontzeko bi sariak.\nBakoitzetik bina bertsolari sailkatuko dira, epaimahaiak puntuz izendatuak, Osinaldeko finala jokatzeko. Saio bakoitzean, entzuleek sarituko dute gaueko bertsolari gustukoena, lekuan lekuko garaikurra emanez: Ordizian Txikia saria, Aztiri saria herriko auzoan, eta berdin Osinberden. Aurretiazko saioak martxoan zehar jokatuko dira. Argi-Berrikoa hasiko da, martxoaren 9an; Osinberde hurrengoa, hilaren 16an, eta Aztirikoa azkena, martxoaren 23an. Osinalde sariketa apirilaren 6an da. Guztiak larunbatak dira.\nSarean dagoeneko ari da sariketa girotzen. Rufino Iraolak Twitterren antolatzaileak goraipatu ditu: “Badute meritua Eusebio Igarzabalek, Iñaki Muruak eta abarrek, eurak pentsatzen duten baino gehiago estimatzen ditut”.\nSaioz saio, bertsolari hauexek ariko dira kantuan. Aurten ez dago gabiriarrik. Goierritarra ere bakarra. Antolatzaileek asko begiratzen diote lurraldetasunari, eta aipagarria da aurten sei euskal herrialdetako bertsolariak ariko direla: gipuzkoarrak 8; bizktaitarrak 3; nafarrak, arabarrak eta lapurtarrak bina; eta zuberotarra bat.\n1. Argi-Berri Saria (martxoak 9, Argi-Berri elkartea, Ordizia. 20:30ean afaria)\nAitzol Iturbe (Antzuola, Gi).\nJosu Oiartzabal (Azpeitia, Gi).\nAinhoa Comas (Amurrio, A).\nPaula Amilburu (Aramaio, A).\nAitor Salegi (Zestoa, Gi).\nJokin Bergara (Eibar, Gi).\n2. Osinberde Saria (martxoak 16, Osinberde elkartea, Zaldibia. 20:30ean afaria)\nIñaki Aleman (Irurita, Na).\nNerea Ibarzabal (Markina-Xemein, Bi).\nJosu Sanjurjo (Lesaka, Na).\nNekane Zinkunegi (Errezil, Gi).\nMaindi Murua (Azkaine, La).\nJoanes Etxaide (Zegama, Gi).\n3. Aztiri Saria (martxoak 23, Aztiri-Bat elkartea, Aztiria. 20:30ean afaria)\nMaddi Ane Txoperena (Hendaia, La).\nImanol Uria (Algorta, Bi).\nEneritz Artetxe (Azkoitia, Gi).\nPeio Ormazabal (Arrigorriaga, Bi).\nImanol Irazustabarrena (Alegia, Gi).\nJoanes Etxeberria (Barkoxe, Zu).\n4. Osinalde Saria: apirilak 6, Osinalde elkartea, Gabiria. 20:30ean afaria. Aurreko hiru saioetan sailkatutako bina bertsolarirekin.\nBien bitartean, iazko Osinalde sariko (2012-4-14) bideoa gozagarri, Gotzon Aranburu kazetariak egina:\nAgirre eta Ugalde sailkatu dira Korrikaren mus txapelketan\nPosted: 2013/02/19 in Gizartea, Lehiaketak\nEtiketak: kanporaketak, korrika 18, korrika kulturala, musa\nAurreko ostiral gauean Ostatuan jokatu zen Korrika-18ren harira Gipuzkoako II. Mus Txapelketa. Herriko kanporaketa zen. Asier Agirre eta Jon Ugalde izan ziren irabazle, eta horiek ordezkatuko dute herria Goierriko kanporaketan, martxoaren 2an Legorretan. Bigarren Mikel Asurabarrena eta Joseba Iztueta izan ziren. Denera sei bikotek parte hartu zuten.\nKorrikaren alde mus txapelketa antolatu dute\nPosted: 2013/02/11 in Euskara, Gizartea, Lehiaketak\nEtiketak: aek, jokoa, kartak, korrika 18, musa\nHilabete falta da Korrika 18 ekimena herri ingurutik igaro dadin, martxoaren 14ko gauerdian. Aurrez, eta euskararen aldeko azpiegiturak hobetzen laguntzeko, mus txapelketa antolatu dute. Herrian ere jokatuko da, bertako kanporaketa. Ostiralean (otsailak 15), 21:30ean da, Ostatuan. Bikoteko sarrera-prezioa 20 12 euro izango da. Aurreneko bikoteek Gipuzkoako finalean aritzeko txartela lortuko dute, sariez gain.\nDuela bi urte ere jokatu zen Korrikaren aldeko mus txapelketa. Mila eta Aritz aztiriarrek irabazi zuten.\nIñaki Maizek irabazi du binakako txapelketako bigarren jardunaldian\nPosted: 2013/02/06 in Kirola, Lehiaketak\nEtiketak: aia, bikoteka, binakakoa, bolak, bolatea, gipuzkoako txapelketa\nOso gutxitan ikusten den joko altuarekin, Iñaki Maiz bolariak irabazi zuen, igandean, binakako Gipuzkoako bola txapelketako bigarren jardunaldiko saioa, bakarka. Eguneko tiraldian bera izan zen jaun eta jabe, Aian (Gipuzkoa). Zortzi tiralditan 50 puntu atera zituen. Bi zazpiko bota zituen, jarraian. Beste guztiak, seikoak.\nSailkapen orokorrean laugarren postura igo dira, Iñaki Maiz eta Jabier Zabaleta (186 puntu), liderrengandik bi puntura. Iñaki Etxezarreta-Felix Maiz ere gorantz joan dira, eta 12. daude (176). Hirugarren bikotea, Nikolas Igartzabal-Joxe Maiz, 22. postuan geratu dira (160).


“Eskola-jantokiak EAEn. Nolakoan diren eta nolakoak izan litezkeen: elikaduraren kalitatea, hezkuntza-potentziala eta ingurunearekin duen lotura” ikerketaren aurkezpena – EHIGE Gurasoen Elkartearen web gunea\n“Eskola-jantokiak EAEn. Nolakoan diren eta nolakoak izan litezkeen: elikaduraren kalitatea, hezkuntza-potentziala eta ingurunearekin duen lotura” ikerketaren aurkezpena\nGaur, abenduak 14, “Eskola-jantokiak EAEn. Nolakoak diren eta nolakoak izan litezkeen: elikaduraren kalitatea, hezkuntza-potentziala eta ingurunearekin duen lotura” ikerketa aurkeztu dugu VSF Herrien Bidezko Elikadura eta EHIGE elkartek Irantzu Duro (LAIA Ekosormena) ikerketaren egilearekin batera.\nIkerketaren helburu nagusia EAEko ikastetxeetako elikadura-sistemen analisi eta diagnostikoa egitea izan da. Ikastetxe barnean zein inguruarekin lotuta dauden erlazio, erabaki eta jarduera guztiak barne hartzen ditu ikastetxeetako elikadura-sistemak. Eskola-jantokia da elikadura-sistemaren zutabeetako bat, horregatik zentratu gara bertan.\nLau atal ditu ikerketak:\nSistemaren ezaugarritzea: sistema ondo definitu, hau da, osatzen duten atal guztiak definitu, baita berauen funtzio eta akzioak ere, hala nola erlazio hauek gidatzen dituzten arau eta erakundeak.\nInpaktuak eta eraginak: sistemaren inpaktu lokalak eta globalak aztertu elikadura-sistema eredu desberdinak konparatu ahal izateko.\nEAEk dituen baliabideak ezagutu (testuinguru lokalaren deskribapena). Baliabide horien arabera egingo dira hobekuntzarako proposamenak.\nEskola-komunitateen elikadura-sistema hobetzeko proposamen zehatzak, EAEren baliabideak eta inpaktuen murrizketa kontuan hartuta.\nZERBITZUARI BURUZKO DATU BATZUK\n-Ikastetxe publikoen %98ak catering zerbitzua dauka (5 enpresa guztira).\n-Ikasleen %37ak soilik dauka sukaldea ikastetxean.\n-Zerbitzuaren koste erreala ezagutzea oso zaila den arren, familiek kosturaren 2/3 ordaintzen dutela kalkulatzen dugu (gainontzekoa Eusko Jaurlaritzak ordaintzen du)\n-Araudia oso zurruna da eta ez da egokitzen eskola-komunitateen egungo beharretara (ikastetxeek ezin dute eredua ezta enpresa aukeratu, ez da egokitzen familien behar puntualetara, eta abar).\n-Asko hobetu daiteke kalitatea nutrizioaren aldetik:\nIkerketek fruta, barazki, arrautza eta arrain urdin gehiago gomendatzen dute.\nHaragia, purea, produktu frijituak, eta esneki-postreak murriztea gomendatzen da.\nAzukredun postreak ekidin behar dira.\n-Familiek elikagaien jatorria ezagutu nahi dute.\n-Ez dago jantokiaren aprobetxamendu pedagogikorik: ez da barne hartzen ikastetxeko hezkuntza-proiektuan, ikasleek gutxi parte hartzen dute, langileen formakuntza hobetu beharra, eta abar.\n-Catering enpresen hermetismoa. Produktu industrializatuak eta kilometrikoak erabiltzen dituzte. %10ak baino ez diote erosten lehen sektoreari (estimazioa).\nSISTEMA EKOLOGIKO ETA GERTUKOAREN ABANTAILAK EREDU INDUSTRIALAREN ALDEAN\n–Elikadura-sistema industrialak tokiko ekoizpen eta ekoizpen ekologikoan oinarritutako sistema batek baino bost bider energia gehiago kontsumitzen du.\n-Elikadura-sistema industrialean elikaduraren kalitatea ez da lehentasunezko faktorea. Oro har, tokiko elikagaiek potentzial handiagoa daukate nutrienteen puntu optimoari eusteko.\n-Ekoizpen agroekologikoa indartu eta salmenta merkaturatze-zirkuitu laburretan egin behar da. Horrek guztiak enplegua sortzen du, nekazaritzako eta landa-guneetako inguruak dinamizatzen ditu, tokiko merkatuak sustatzen ditu eta balio erantsiaren banaketari mesede egiten dio.\n-Tokian tokiko elikadura-sistema ezarri duten lekuetan ikasleak jaten dutenaz jabetzen dira, bai eta jaten dutenak osasunarekin, ingurua zaintzearekin, sukaldaritza-tradizioarekin eta abarrekin duen loturaz ere.\n-Elikadura-sistema industrialaren elikagaien nazioarteko merkatuak ez die mesede egiten herrialde ekoizleetako landa-gizarteei eta ez du balio txirotutako eskualdeei bertako biztanleak pobrezia-egoeratik ateratzeko.\nBA AL DAUKA EAEK BEHAR BESTE BALIABIDE GERTUKO ELIKADURA-SISTEMA BATEKO ESKARIARI ERANTZUTEKO?\nEkoizpen-sistemaren azterketak adierazten du ba dagoela aukera eskola- jantokiak bertako elikagaiz hornitzeko, elikagai ekologikoekin egitea ezinezkoa baldin bada ere.\nArrautza ekologikoen kasuan izan ezik, gainerako elikagaietarako oso urruti gaude, egungo ekoizpenarekin, EAEko ikastetxe publiko guztiei hurbileko menu ekologikoak eskaintzetik.\nLehentasun bat, horrenbestez, ekoizpen ekologikoa indartzea izango da.\nEra berean, garrantzitsua da balio agrologiko handiko lurra, ura eta baserritarren nekazaritza eta arrantza jasangarrirako ezinbestekoak diren ondasunak babestea; era berean, garrantzitsua da gazteak ekoizpen-jarduera horietara biltzeko erraztasunak ipintzea.\nHorrez gain, bertako merkatuak eta merkaturatze- zirkuitu laburrak indartzeari ere garrantzitsu deritzogu, eta azpiegitura egokiak ipini beharko lirateke bertako distribuzioa eta merkaturatzea sustatzeko.\nEROSKETA PUBLIKOAK EGOERA ALDATZEKO DUEN INDARRA\nAdministrazioak, erosketa publikoaren bidez, egiteko garrantzitsua izan dezake gertuko sistema agroekologikorako trantsizioa sustatzeko bidean. Sukaldaritza kolektibo publikoa eskola-jantokietatik harago doa (ospitaleak, zahar-egoitzak, lantokiak, eguneko zentroak, etxe-laguntzako zerbitzuak, administrazioen jantokiak). EAEn 2.543 jantoki kolektibo daude eta 120.000 bazkaltiar inguru. 20 milioi ingurukoa izan daiteke eskola-jantoki publikoen erosketa publikoa.\nEuropan indarrean den lege-esparruak elikagai ekologikoen eta jatorri-bereizgarriak dituzten elikagaien erosketa publikoa baimentzen du. Halaber, posible da kontratazioetarako baldintza-orriak idaztean tokiko ekoizleen partaidetza sustatzen duten irizpide objektiboak txertatzea, tokiko eta kalitatezko produktu ekologikoek balorazio hobea izan dezaten.\nELIKADURA-SISTEMAK HOBETZEKO 10 PRINTZIPIO\nElikagai nutritiboak: menuek modu egoki batean bete behar dituzte ikasleen behar nutrizionalak, dieta aberats eta askotarikoa eskainiz sasoiko produktu eta freskoekin.\nElikagai osasuntsuak: platerak ikastetxeetan sukaldatu behar dira sukaldaritzako teknika osasungarriekin. Gainera, ez dute pestizida edo bestelako substantzia toxikorik izan behar.\nAgroekologia: irizpide sozial, kultural eta ingurugiroarekikoak errespetatzen dituzten ekoizpen-sistemetatik etorri behar dira elikagaiak. Horregatik egiten dugu agroekologiaren aldeko apustua, barne hartzen dituelako ekoizpen ekologiko, justizia sozial, errentagarritasun ekonomiko, osasun, kultura ta ingurugiroaren zaintzaren irizpideak, baita ekoizpen eta baldintza sozial duinak.\nGertutasuna: gertuko elikagaiak lehenetsi lekuko ekoizpena eta komertzializazio zirkuito laburrak laguntzeko. Horrela, tokiko ekonomia sustatuko da eta baita baserritar eta eskola-komunitateen arteko lotura.\nInformazio irrisgarria: umeentzako nahi dugun eskola-elikadura ereduari buruz erabaki ahal izateko, ezinbestekoa da informazio zabala, erreala eta egiaztatua\nSentsibilizazioa eta prestakuntza: eskola-komunitateetan parte hartzen duten pertsonei beharrezkoak diren tresna eta ezagutzak eskaini, informazioa modu kritikoan erabili ahal izan dezaten.\nParte-hartzea eta erabaki ahalmena: behin informazioa ta prestakuntza izanda, espazioak behar dira elkarrizketan aritu, erabakiak hartu eta tokiko elikadura-sistema jasangarriak eraikitzen joateko.\nEragileen arteko komunikazioa: gardentasuna sustatu eta komunikaziorako espazioak sortu eskola-komunitateetako elikadura-sistemetan parte hartzen duten eragile guztiekin (publikoak, pribatuak eta sozialak).\nEkintza pedagogikoa: eskolako elikadura-sistemak eta ikastetxeetako hezkuntza-proiektuetan inplikatuta dauden pertsonak integratu, eta eskola-jangelak eta elikadura-sistemak orokorrean duten botere pedagogiko ikaragarria garatzea baimenduko duten tresna eta baliabideak eman.\nJustizia: eskola-elikadura sistemak eragin lokala eta globala ditu. Horregatik, inplikatutako aktore guztien arteko erlazioen ardura partekatua zaindu behar da, baita elkarren ezagutza, elkartasuna, errespetua eta ekitatea ere, Iparra-Hegoa erlazioak ahaztu gabe.\nPrintzipio horietan oinarrituta, proposamen hauek egiten ditugu:\nEusko Jaurlaritzaren konpromisu politiko loteslea, eskoletako elikadura-sistemak hezkuntza-proiektuak txertatu daitezen, menuak, jangelak, sukaldea eta langileak hezkuntza-espazioan integratuz.\nEusko Jaurlaritza, foru- eta tokiko administrazioen konpromisu politiko loteslea, esplizitu egingo duena gertuko eta baserritarren ekoizpenen erosketa publikoa txertatzeko borondatea eskola-komunitateetako elikadura-sistemetan\nElikadura-gobernantza egiturak sortu -Elikadura Kontseiluak, esaterako- inplikatutako aktoreen parte-hartzearekin: erakundeak, ekoizleen elkarteak, umea, IGE-ak, irakasleak eta sukalde eta jangeletan lan egiten duten pertsonak.\nTagged on: Eskola-jangela, Ikerketa, VSF\nBy Ehige | 2017-12-14 | Eskola-jangela |\n← ”Eskola-jantokiak EAEn” Ikerketaren aurkezpena\nEman izena Euskal Eskola Publikoan! →\nEl 31 de mayo finaliza el plazo para presentar comunicaciones en el I Congreso Internacional Educación Crítica e Inclusiva que se celebrará los días 27 y 28 de septiembre en la Universidad de León.\nEn este Congreso Internacional Educación Crítica e Inclusiva se pretende analizar el papel y la relevancia de la educación crítica en la formación docente y en el análisis de las políticas socioeducativas neoliberales, planteando alternativas por una educación para el bien común. #EDUCRITICA2019 ... Ver másVer menos


Hirigintza ala Dirua? |\nHirigintza ala Dirua?\nPosted on 28 urria, 2015 by Azkoina\tUtzi iruzkina\nEz da erraza hitz gutxitan azken urteotan hiriek bizi izan duten bilakaeraren azterketa erreal bat egitea. Azken bi hamarkadetan (azkenengoan nabariagoa da), eguneroko bizitzan nabaritzen ditugun, baina identifikatzeko gai ez garen hainbat fenomeno ematen ari dira. Egunero entzuten ditugu kalean, lagunartean edota tabernetan hainbat eta hainbat kexa: Herrian ez dago frontoi irekirik! Parkeetan ez dago berdegunerik! Autoak baino ez daude kaleetan! Ez dago esertzeko lekurik! Ezin dut alokairua ordaindu!… Baina kexa guzti hauek fenomeno isolatuak ahal dira? Ez al dago beraien arteko konexiorik? Artikulu honetan galdera hauei erantzun bat bilatzen saiatuko gara, testuinguru global baten kokatzen saiatuko garen heinean.\nHona hemen kapitalaren menpeko hirigintza eredu honen baitan identifikatutako hainbat arazo eta definizio:\n– Espazio publikoa vs pribatua\nEspazio publikoaren eta pribatuaren arteko harremanak ez dira inoiz errazak izan. Ongizatea defendatzen duen gizarte osasuntsu batean lehenengo espazio motak lehentasuna izan beharko lukeen arren, espazio pribatuen beharra ere agerikoa da. Merkatu sistema ekonomikoak nagusitasuna duen gure gizartean, gune pribatu zein publikoek modu orekatu batean elkarrekin bizitzen jakin behar dute, ekonomiaren esparruan ere erakunde publiko zein enpresa pribatuak era osagarrian elkarbizitzan egon beharko luketen moduan. Arazoa oreka hori sortu eta mantentzeko orduan ematen da. Azken urteotan, publiko eta pribatuaren arteko oreka hautsi egin da, eta, ongizate-sistemaren beste hainbat arlotan gertatu den bezala, – osasunean, hezkuntzan, edota segurtasunean, adibidez- arlo pribatua publikoaren eremuan sartu eta haren esparruaren zati handi bat bereganatu du. Honen adibide garbi dira gaur egun gure kaleak “kolonizatzen” ari diren tabernen terraza, mahai eta aulkiak. Kasu hauetan, espazio publikoa kudeatzeko ardura duten udal gobernu ezberdinek, ardura hau tabernari eta dendarien esku uzten dute, herritar guztiona den espazioa alokatuz. Beti gertatu ohi den moduan, udal gobernuaren helburua irabazi ekonomikoa bilatzea den artean, kaltetu nagusiak herritarrak izango dira. Lehenago doako aisialdi gunea, aparkalekua, berdegunea, … zegoen lekuan, gaur egun ordaindu beharreko terraza bat agertu baita.\nDirudienez, agintari batzuei ahaztu egin zaie espazio publikoa guztiona dela, eta, ondorioz, guztiontzat arautu behar dutela, ez soilik zerbitzu sektorearentzat. Honen erakusle dira herri eta hiri ezberdinetan azken urteotan agertu diren ordenantza ezberdinak.\nEspazio publikoaren inguruko erregulazio guzti honek, askotan irudikatzea kostatzen zaizkigun beste helburu batzuk ere baditu. Helburu hauek oso ondo azaltzen ditu Unai Fernandez de Betoño arkitekto eta doktoreak HIRI GARA liburuan: “2011an, “haserretuen” kanpaldi ezberdinek espainiar estatuko plazak okupatu zituztenean, agerian gelditu ziren agintarien jokabide esanguratsu batzuk. 2011ko Maiatzaren 27an Bartzelonako Katalunia plaza indarrez hustu ostean, Artur Mas Generalitateko presidenteak hurrengo galdera luzatu zuen kataluniako parlamentuan Mossoen jokabidea justifikatzeko: “Onargarria al da gizarte demokratiko batean talde jakin batzuek espazio publikoa sistematikoki eta mugarik gabe okupatzea?” Agian ez, baina espazio publikoa okupatzen duenaren arabera tolerantzia maila ezberdinak aplikatzea ere ez da oso demokratikoa. Kontua da inbertsioak erakartzeko apaindu dugun hiri-espazio publikoan ez dagoela aldarrikapenerako tokirik. Haserretu inkonformista hauek ez dira txukun geratzen turisten argazkietan. Izan ere , espazio publikoa honakoa da ezarritako ordenarentzat: etxetik lanera eta lanetik erosketak egitera joateko eraiki gabe utzi behar izan zuten hutsunea.”\nGainera, lanera edo erosketak egitera joateko hutsune hori, autoen menpe dago diseinatua. Autoa izan da gaur eguneko hirien diseinuan eragin gehien izan duen faktorea. Askatasunaren eta erosotasunaren aitzakia lematzat hartuz, etengabeko kontsumoa ( erregai fusilen kontsumoa eta autoena beraiena) indartzen duen autoaren erabileran oinarritutako hiriak sortu ditugu, beste ezer kontuan hartu gabe. Hala, hirietako kutsadura tasak jasangaitzak bilakatu dira, eta hiritarrena den espazio publikoa azalera totalaren %15era mugatu da. Bien bitartean ez gara konturatzen gidatzea gidatua izatea dela…\nAspaldi honetan askotan entzuten da hitz hau (Londresen militante anarkistak aurrera daramaten kanpainaren inguruan hitz egitean, besteak beste), baina zer da Gentrifikazioa? Gentrifikazioa, Ruth Glass soziologo marxistak 1964an asmatutako neologismo ingelesa da. “Gentry” termino ingelesak burges esan nahi du, beraz, Gentrifikazio terminoa langile auzo edo auzo xume baten burgeste edo elitizazioa da. Elitizazio honek, bertako biztanleen derrigorrezko ordezkapena eragiten du: erdi mailako klaseko jendeak erosteko ahalmen txikiagoa duena auzotik botatzen du, nahita edo nahi gabe, prezioen (etxebizitza alokairuak, batez ere) igoeraren ondorioz. Fenomeno hau, hiri-birgaitzearen ezkutuko aldea dela esan genezake. Prozesu hau bat-batean gertatu daiteke, eraberritze azkar baten ondorioz, edo beste leku askotan gertatzen ari den bezala, urteetan zehar ia-ia ohartu gabe.\nBaina, nola gertzatzen da prozesu hau? Honetarako erabiltzen den estrategia oso ezaguna da. Estrategiak, auzoa turismo-erakargarri bihurtzean datza. Honek, auzoa balio erantsia duen salgai bilakatzen du. Honetarako, hainbat urrats errepikatu ohi dira munduko hiri ezberdinetan: diru laguntza publikoen diskriminazio “positiboa”, negozio ustez finak soilik babesteko, beste batzuk apropos debekatzen diren bitartean; kontrol polizialaren areagotzea (kamerak, presentzia, komisariak, …); hirugarren sektorerako bihurtzea, bulegoek eta hotelek etxebizitzak ordezkatuz; graffiti politikoen ordez instituzio-ekimeneko muralak pintaraztea; espazio publikoa merkataritza-gune bihurtzea, …\nGentrifikazioaren adibideak ugariak izan dira 1950-1960 urteetan, alde batetik, Ipar amerikako hirien erdiguneen berbalorizazio sistematikoa hasi zenetik , eta, bestetik, hauen berreraikuntza Ingalaterran gertatu zenetik. Gainera, izaera ezberdina izan dute garai eta gunearen arabera. Honela, 1970-1980 urteetan, erresistentzia mugimendu indartsuekin batera eman zen gentrifikazioa. 1990. hamarkadan, ekonomiaren hazkundearen geldiunearekin batera, kontrako korronte bat sortzeen hasi zen, oso azkar birbideratua izan zena gentrifikazioaren bidez. 2000. urtetik aurrera, mundu guztira zabaldu zen joera hau, eta gainera inolako erresistentzia mugimendurik gabe (badaude erresistentzia mugimendu puntualak, Euskal Herriko gaztetxe mugimendua, europako zentro sozial autogestionatuak, …).\nGaur egun, gentrifikazioa hirigintza politikaren xede nagusietako bat bilakatu da munduko hirietan, non botere publikoek lehen mailako ardura hartzen duten erdi eta goi mailako klaseetako jendearen ber-apropiazioan, behe mailako klaseen zoritxarrerako.\nHonekin paraleloki prozesuak bere formetan eboluzionatu du. Gaur egun, ez da soilik langile auzoen biziberritze progresibo batera mugatzen, biziguneak ez diren beste espazio herritar askoren transformazioan ere pausoak ematen hasi baita. Honela, botere publiko zein pribatuek industria guneen transformazioan interes berezia erakusten dute, kasu askotan hauek izan duten eta izan dezaketen sinbolismo eta memoriagatik.\n– Hirigintza vs memoria kolektiboa\nJada, nahiko argi gelditu da, bizi dugun gizarte ereduan, botere publikoek diruaren eta dirudunen mesedetan jartzen dutela hiria eta honen diseinua. Baina, aipatutako estrategia guztiek ezin dute gure buruen baitan dagoenaren aurka borrokatu, ezin dute gure memoria kolektiboaren aurka borrokatu … Edo bai?\nAzken urteotan ( eta honek badu “new Guild gentrification” kontzeptuarekin zerikusia, eraikuntza berriko gentrifikazioarekin alegia), hirien diseinuak, hauen pertsonalitatearen etengabeko desagertzera garamatza. Izaera industrialeko hirietan, ez da izaera horren arrastorik ageri, izaera ruraleko hiriguneak guztiz desagertu dira, … Guzti honek, interes ekonomikoez gain badu interes politiko argi bat, zeinetan izaeradun hiri guneetatik (langile izaeradun gune aktiboak) izaera neutrodun (izaera globalizatu kapitalista gehienetan) hiri “deskafeinatuetara” pasa garen. Hirien des-pertsonalizazio honek, hiritarron izaeran eragin zuzena dauka, izan ginena ahaztu eta hiri neutro baten bizi diren hiritar neutro bilakatzen ari garelarik.\nMemoriaren desagertzearen adierazle nabarmen bat Bilbo hirian aurki genezake. Bilbo, hiri industriala izaki, langile borroka ezberdinen adierazle garbia izan da. Borroka hauen artean esanguratsuenetako Euskalduna ontziolan eman zen 80. Hamarkadan. Borroka hau, estatuko langile mugimenduaren baitan erreferentzia gisa hartua izan da. Hau dela eta, agintariek ez zuten inongo dudarik izan, Bilbao Ría 2000 hirigintza planaren baitan, Euskalduna ontziolen eta Bilboko ibai ertzeko beste industria gune guztien eraispena eta ibai-ertz guztiaren eraldaketa integrala bultzatzeko orduan. Honela, Bilbo industrial eta langile batetik, postaletan agertzen den Bilbao garbi eta politera igaro ginen, bidean galtzen genuena kontuan hartu gabe.\nGaur egun, bilboko gazte gehienei Euskaldunaren esanahiaz galdetuz gero, Euskalduna jauregiaz hitz egingo dute.…\n– Indibidualismoa eta hiri diseinua\nLehenago aipatu bezala, kapitalaren menpeko hirigintza eredua da azken urteotan bizi duguna. Hiritarra etengabeko kontsumora bideratzen den heinean (espazio publikoaren pribatizazioa, …), pertsonen arteko erlazioak gero eta urriagoak dira. Arlo honetan ere hirien eta hiriko elementuen diseinuak badu eragina.\nKontuan hartu beharreko faktorea, autoen hegemonia da. Autoak, indibidualismoaren erakusle nagusiak dira, eta, lehenago aipatu bezala, hirien diseinua beraien menpe egin da azken urteotan. Honela, hiri edo herri bateko edozein kaletan, autoek zabaleraren %80 inguru okupatzen dute. Libre geratzen den espazio apurra espaloiak egiteko erabiltzen da. Espaloi hauek, duten zabaleragatik, jendea mugitzeko daude diseinatuak, ez bertan geldik geratzeko (hizketan, harremanetan, …). Beraz, gure herriak, autoz edo oinez, baina etengabe mugitzeko daude pentsatuak (lanetik etxera-etxetik erosketara. Kontsumoa+ indibidualismoa).\nBeste adibide garbi bat kale altzarien diseinuan aurki genezake. Lehenago oso erraza zen banku jarrai luzeak, mahaiak, biribilean esertzeko guneak, txoko ezberdinak, … aurkitzea gure hirietako espazio publikoetan. Gaur egun, inolako interesik ez duten banku indibidualak aurkitzen ditugu lautada handien erdian. Kasu honetan ere, hau ez da kasualitatea, herritarren arteko harremanak mugatu eta indibidualismoa bultzatzeko beste neurri bat baino ez da.\nBeste adibide bat gune publiko estalien falta da. Gaur egun ez dago inongo interesik jendea kalean elkartu eta harremanak bultzatzeko, beti ere taberna bateko terrazan ez bada (aisialdiaren eta harremanen pribatizazioa).\nUnai Fernandez de Betoñok bere HIRI GARA liburuan dioen moduan, “logikoa da botereak nolabaiteko agorafobia edukitzea, historian iraultza zein zapalkuntza ugariren Iker bilakatu baitira plazak: Pekingo Tiananmen, Buenos Aireseko Maiatzeko plaza, Habanako Iraultzaren Plaza, Moskuko Plaza Gorria… Hala ere, baikorrak izateko arrazoirik ere bada. Manuel Delgado antropologoak aspaldi esan bezala, “ona da boterea plaza baten gerta daitekeenaren beldur izatea””.\n2 –ALDIRI aldizkaria, (2015) 23. Zenbakia Pribatu/Publiko ; Udako Euskal unibertsitatea\nTags: bilbao ría 2000, bilbo, espazio pribatua, espazio publikoa, gentrifikazioa, hiri diseinua, hiri gara, hirigintza, indibidualismoa, Manuel Delgado, memoria kolektiboa, Unai Fernandez de Betoño. Bookmark the permalink.\nPrevious post ← Amancio Ortega, Miseriak Ekarritako Dolar Uholdea / Dólares Miseria\nNext post ¿Urbanismo o Dinero? →


Eckhart Maisua - Wikipedia, entziklopedia askea.\n(«Eckhart maisua» orritik birbideratua)\nAvignon, 1328 (67/68 urte)\nGoi Erdi Aroko alemana\nfilosofoa, teologoa eta unibertsitateko irakaslea\nEckhart von Hochheim (Hochheim, Turingia, Germaniako Erromatar Inperio Santua, 1260 - Avignon, Frantzia, 1328), izengoitiz Eckhart Maisua (alemanez: Meister Eckhart), alemaniar domingotarra eta teologo mistikoa izan zen, garaiko eskolastikaren joeraren aurka, fedea modu espekulatiboan justifikatzeko ahaleginagatik ezaguna.\nKolonian ikasi zuen, non Alberto Handiaren ikasle izan bide zen. Parisko Unibertsitateko ikasle eta irakaslea izan zen 1300. urtearen inguruan, eta 1302an doktore izendatu zuen Bonifazio VIII.a aita santuak. Saxoniako (1304) eta Bohemiako (1307) domingotarren abadeburu izan zen. Rhin aldeko higikunde mistikoa bultzatu zuen. 1326. urtean, Koloniako artzapezpikuak auzitara eraman zuen, Pseudo Dionisiori hartu zizkion zenbait dotrina neoplatoniko zirela eta. Arimak Jainkoaren esentzia nola bilatzen duen, eta izakien sorreraren auzia izan ziren berak sakondu zituen gaiak. 1329an, Joan XXII.a aita santuak gaitzetsi zituen teoria haiek In agro dominico bulan.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2018/2/20 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nWikimedia Commonsen badira fitxategi gehiago, gai hau dutenak: Eckhart Maisua\nMultimedia: Meister Eckhart\nBNF: 119015354 (data)\nOpen Library: OL2622682A\nOrriaren azken aldaketa: 18 otsaila 2019, 04:05.


Arrasateko San Andres auzoko jaiak gaur eta bihar, denetariko ekintzekin - Arrasate - 2014-04-30 - Goiena.eus\nArrasateko San Andres auzoko jaiak gaur eta bihar, denetariko ekintzekin\nJokin Bereziartua Lizarazu 2014-04-30 06:30\nGudarien plazan egingo da herri bazkaria, bihar.\nUrtero moduan, herriko auzoetako jaien denboraldia estreinatuko du San Andresek. Gaur eta bihar izango dira festak, ohi baino laburragoak. Ekintzak bi egunetara mugatu dituzte, jaiak "biziagoak" izan daitezen. Albiste barruan, egitarau osoa.\nFestak laburragoak izango direla da aurtengo aldaketa aipagarriena, baina ez da kasualitatea erabaki hori hartu izana: "Iaz egitaraua hainbat egunetakoa izan zen, baina jaiak ez ziren oso arrakastatsuak izan. Horregatik aurten erabaki dugu egun gutxiagoko festak antolatzea, eta biziagoak izan daitezela", adierazi du San Andres auzoko alkate Jon Barriocanalek. Gainera, aurten Aste Santuko oporrak eta Maiatzaren Leheneko zubia oso gertu egotean, apiril hasieratik lotuta utzi behar izan dute egitaraua.\nNobedaderik ez da faltako\nAurten rock kontzertuaren aldeko apustua egin dute, "talde on bat" ekartzeko apustua. Extremadurako Sinkope taldea izango da gonbidatua; gaur joko dute, Gudarien plazan (23:00): "Talde horrekin plaza betetzea espero dugu, ea lortzen dugun", dio Barriocanalek.\nJai egitarauko nobedadeei dagokienez, bi ekintza nabarmendu ditu auzo alkateak. Bata, gaurko parrandaren ostean goizeko seietan salda eta sagardo erara egindako txistorrak banatuko direla Kurtzetxiki plazan. Nabarmendu beharreko beste nobedadea da elektro-txaranga batek girotuko duela biharko poteoa: "Iaz saiatu ginen ekartzen, baina berandu ibili ginen. Aurten badatoz eta ziur giro ederra jarriko dutela".\nAzken urteetan behera egin dutela-eta, Barriocanalek dei egin die auzotarrei zubian kanpora joaten ez badira behintzat jaietan parte har dezaten: "Orain dela ez asko Zigarrolako jaiekin batera San Andreskoak ziren festarik onenak". Ez dirudi eguraldiak lagunduko duenik, baina ekintza aldetik behintzat ez dago aitzakiarik.\nApirilak 30, eguaztena\n16:30 Jaiei hasiera emateko suziri jaurtiketa.\n17:00 Haur eta gazteendako tailerrak eta ekintzak.\n19:30 Batukadarekin poteo herrikoia.\n23:00 Sinkope taldearen kontzertua Gudarien plazan.\n06:00 Salda eta sagardo erara egindako txistorra Kurtzetxiki plazan.\nMaiatzak 1, eguena\n12:00 Erraldoiak eta gaita jotzaileak. Puzgarriak Gudarien plazan.\n12:30 Poteoa Motxaila Band elektro-txarangarekin.\n14:30 Herri bazkaria Gudarien plazan.\n14:30 80 urtetik gorakoendako bazkaria Corazon de Encina elkartean.\n17:00 Puzgarriak Gudarien plazan.\n19:30 Lili eta Lalo ipuin kontalari magikoen emanaldia Gudarien plazan.


Historia - Bilbaoport\nBilboko Portua duela 700 urtesortua da, dokumentazioaren arabera, baina itsasadarra askoz lehenagotik erabili zen babesleku natural gisara.\nErdi Aroan, itsasontziak San Anton elizaraino iristen ziren, Bilboko hiribildua babesten zuten harresien sarreraraino, mareen ur gazia Nerbioi ibaiaren ur gezarekin nahasten den tokiraino hain zuzen ere. Garai hartan, Gaztelako goi-lautadako salgaien Europaranzko irteera eta Atlantikoko itsasertzeko eta Ameriketako kolonietako produktuen Iberiar Penintsularako sarrera zen Bilboko portua.\nBilbao eta XVIII mendean ibaiaren\n1511n, Bilboko Kontsuletxea sortu eta itsasadarraren kanalizazioa hobetzeko lanak egin ziren. Hamalau kilometro ditu itsasadarrak, Kantauri itsasoko bokaleraino. 1872an elkartu ziren merkatari, meatzari, ontzigile eta industrialak Bilboko Portuko eta Itsasadarreko Obra Batzordea sortzeko. 1877. urtean, Evaristo de Churrucak (pertsonaia oso garrantzitsua Bilboko historian),Portugaleteko Burdinazko Kaia amaitu zuen, zingo handiko itsasontziei itsasadarrean sartzeko aukera ematen zien portuko lehen obra.\n1902an, xafla handia eraiki zen Santurtziko dikearen eta Algortako kontrakaiaren babesean. Horrela, Portua itsasoraino iritsi eta kontinenteko itsas azpiegitura handienetarikoa bihurtu zen.\n1975ean, Punta Luceroko dikea eraiki zenean, “Kanpoko Abra” deituriko itsas eremua itxi egin zen. Petrolio-produktuetarako hango terminalek portuko zerbitzuen eskaintza areagotu egin zuten.\nHanditzeko obrak egiten hasi zirenetik (1992), Bilboko Portu Agintaritzak 500 milioi euro inbertitu ditu itsasoari bi milioi metro karratu eta atrakatzeko beste hiru kilometro irabazteko, 20 eta 25 metro arteko sakonerarekin.\nAktualizazioa: 05/17, 16:41-etan


Mariarka (Barajuen) - Aramaioko Udala\nHasiera » Aramaio ezagutu » Ondare Naturala » Ibilbideak » Mariarka (Barajuen)\nHistoriaz betetako ibilbidea, Azkoaga eta Barajuen auzoak zeharkatuz.\nIbilbide hasieran Salaberriko Agestoia kokatzen da. Basoak kudeatzeko era ezberdinen interpretazio gune bat da baso hau. Aldapan gora jarraitu eta Santa Ageda ermitara doa bidea. Bailarako ikuspegi ederrak ditu eta Azkoagako auzotarrek bertan egiten dute San Juan sua.\nAzkoagako eliza ondoan panel panoramiko bat dago. Argazki panoramiko bat eta bertso bat aurkituko dituzue bertan.\nOinez jarraituta Barajuen auzoa dago, bertan kokatzen zen Aramaioko jauntxoen dorretxea. Eliza aurrean dagoen arteak garrantzia izan du bailarako historian. Aurrera jarraituta, Mariarka tontorrera doa ibilbidea. Jatorri ezezaguna duen izena da Mariarka. Jesus Mari Elejaldek eginiko ikerketen arabera Mariren Kutxatik etorri daiteke. Agian, inguru honetako eraikinen bateko kutxa baten Andra Mari baten irudia gorde zelako dio Elejaldek. Mariarka ingurutik Ibarrara jaitsi eta bertan bukatzen da ibilbidea.\nTontorraren azpian daude garai batean arropa garbitzeko erabiltzen ziren harrizko askak (harraska). Ametibar izenarekin ezagutzen den parajean daude. Bi putzuak ondo daude, baina arropa igurzteko lau harriak falta zaizkio. Gutxigorabehera 1960. hamarkadaren bukaera arte erabili ziren, Barajuen auzora ura eraman arte.


Jesus Mujika: "Gertuko txokoak ezagutzera joko dugu" - Azpeitia - uztarria.eus\nUztarria.eus 2020-06-23 12:42\nOsasun krisiak eraginda, berezia izango da aurtengo uda. Ziurgabetasuna nagusi den arren, aurreikuspen batzuk egin ditu Iraurgi Berritzeneko turismo teknikariak 2020ko ekaineko Uztarria aldizkarian Ihintza Ekustondo kazetariak egin dion elkarrizketa honetan.\nKoronabirusak nola aldatuko du Azpeitiko turismoa?\nZiurgabetasuna da nagusi uneotan. Osasun egoerari eta gaitzaren bilakaerari guztiz lotuta gaude, eta beraz, ez da erraza aurreikuspenak egitea; ez, behintzat, aurreikuspen zuzenak egitea.\nNolakoa izango da gutxi gorabeherako eszenatokia?\nEskariari dagokionez, nazioarteko bisitari kopurua jaitsi egingo da. Badirudi udan bidaiatzea ahalbidetuko dutela agintariek; Espaniako Estatuaren barruan bidaiatu ahalko omen da, eta Europako Batasunean herrialdeen arteko igarobide seguruak zabaltzea aztertzen ari dira. Beraz, jarduera turistikoa konfinamenduaren hasieran uste zena baino azkarrago dinamizatuko da. Baina sortuko duten beldur eta mesfidantza giroagatik, jendea etxe inguruan gelditzera bultzatuko duten beste bi faktore daude: COVID-19 gaitza bera eta gaitzak ekarriko duen atzerakada ekonomikoa. Festek eta kultur nahiz kirol ekitaldiek erakarritakoak ere aurten ez dira gurean izango. Horrek guztiak herriko ostalaritzan, turismo zerbitzuetan eta museoetan izango du eragina. Bestalde, barne turismoari lotutako eskari kopurua igoko dela aurreikusten da; hau da, eskualdeko biztanleak zein ingurukoak –autoz bi orduko distantziara bizi direnak– gurean ibiliko dira, aisialdiari lotutako jarduerak egiten. Horrek eragin positiboa izango du herriko naturguneetan, aisialdirako espazio irekietan, museoetan eta ostalaritzan. Ikusteko dago nazioarteko turismoaren eta barne turismoaren arteko balantzea nolakoa izango den, baina nazioarteko turismoaren beherakadak azpisektore ekonomikoetan —ostalaritza edo turismo zerbitzuak, kasu— eragingo duen galera ez da barne turismoaren irabaziarekin konpentsatuko.\nEta zer eragin izango du eskaintzan?\nSektorean diharduten eragileek ezarri beharko dituzten osasun eta garbitasun neurriek guztiz baldintzatuko dute beren jarduna. Horri lotuta, ikusi egin beharko da negozioak, orain arteko ereduari eutsiz, gai izango ote diren zabalik eta errentagarri mantentzeko. Eragile pribatuek nahiz publikoek berrasmatu egin beharko dituzte beren zerbitzuak eta eskaintza turistikoa jorratzeko moduak.\nAzpeitiarrek zituzten planak nola aldatuko dira?\nNazioarteko bidaiak egiteko asmoa zutenek zaila izango dute beren nahiak gauzatzea. Izan ere, nahiz eta Europako Batasuneko zenbait herrialderen artean mugak zabaltzea posible izan daitekeen, ikusi egin beharko da zer baldintzatan zabaltzen dituzten. Hau da, sarrera-irteerako osasun neurriak aztertu beharko dira, neurri horiek asko zaildu dezaketelako bidaiatzea. Bestalde, ez dirudi Amerikako, Asiako edo Afrikako herrialdeetara bidaiatzea posible izango denik, mugak itxita egongo direlako. Printzipioz, Espainiako Estatuaren barruan mugitu ahal izango da, eta uste da azpeitiar askorentzat ohikoak diren kostako edo mendialdeko jomugetara iristeko arazorik ez dela izango. Beste kontu bat da jomuga horietan ezarrita egongo diren osasun eta garbitasun kontrolek zenbateraino egingo duten erakargarri desplazamendu horiek egitea. Horrek asko eragingo du jendearen asmoetan. Aurtengo uda Euskal Herriko txokoak ezagutzeko aprobetxatuko dugula uste dut, eta benetan, ez da aukera txarra.\nNolakoa izango da uda?\nErantzun zehatza jakingo banu... Osasun arazoari irtenbide segurua eman bitartean definituko den "normaltasun berriaren" eta horren barruan ezarriko diren arauen araberakoa izango da hori, eta momentuz, ziurgabetasun egoeran gaude. Ziurtzat ematen da ohikoak diren hainbat jarduera egiteko mugak egongo direla udan. Edukiera mugatuak eta osasun nahiz garbitasun neurri zorrotzak ezarriko dituzte igerilekuetan, hondartzetan, kirol nahiz kultur ekitaldietan, museoetan, ostalaritza zerbitzuetan eta abar.\nMundu zabalean, zer gertatuko da turismoarekin?\nTurismoaren Mundu Erakundearen (TME) arabera, 2019an 1.400 milioi turista desplazatu ziren mundu osoan, eta 2020rako aurreikuspenek diote %60-%80 bitartean jaitsiko direla mugimendu horiek. Beherakada horrek 1978ko kopuruetara garamatza; zifra aldetik, ikaragarria da. Bestalde, zifra horiek atzean beste irakurketa edo hausnarketa bat gordetzen dutela uste dut: 1980ko hamarkadaz geroztik gailendu den eredu ekonomiko neoliberalaren barruan eraiki den turismoaren jasangarritasunaren gainekoa. Garbi dagoena da hau amaitzean ez garela lehengora itzuliko; hau da, mundu mailako bidaiak ez dira egun batetik bestera pandemia aurreko zifretara iritsiko, pixkanaka errekuperatuko da. Horrek TMEko partaide diren herrialdeei denbora eman beharko lieke turismo ereduaren gaineko hausnarketa egin eta turismo jarduera eredu jasangarriago batera bideratzeko; turismo eredu hobea eraikitzeko.\nZer joera indartuko dira herritarren artean?\nEgin ahal izango diren jadueretan norbera eta ingurukoak zaintzeko joera, edo hala izan beharko luke. Turismoari dagokionez, ezagutzen ez ditugun gertuko txokoak eta bazterrak ezagutzera joko dugu.\nAzpeitiko ekonomian eragin handia izango al du turismoaren beherakadak?\nAzpeitiko ehun ekonomikoa industriala da gehienbat; beraz, turismoaren beherakadak soilik ez dio gehiegi eragingo Azpeitiko ekonomiari. Hala ere, sektorean eragin handia izango du beherakadak: ostatuetan, bidaia agentzietan eta turismo zerbitzuetan zuzenean eragingo du, eta tabernetan, jatetxeetan eta merkataritzan, zeharka. Zenbaki orokor hotzetatik haratago begiratuta, ezin zaigu ahaztu enpresa horien atzean lanpostuak eta bizi proiektuak daudela.\nIraurgi Berritzenek zer sustatuko du uda honetan?\nLehenaz gain, gehiago zentratuko gara barne turismoan: herritarrek eta ingurukoek asialdiaz gozatzeko aukerak sustatuko ditugu. Hiriburuetan eta kostaldean sor daitezkeen pilaketetatik urrunduko da jendea, eta aire zabalean jarduerak egitea bilatuko du: landetxeetan ostatu hartu, furgoneta eta autokarabanetan mugitu... Herrian eta eskualdean ditugun baliabideak kontuan izanda, askotariko planak sustatuko ditugu: familientzat, naturguneetan jarduerak egitea gustatzen zaienentzat, kultura gogoko dutenentzat… Izarraizko Bira, Urolako Bide Berdea, parkeak eta espazio berdeak, museoak, Loiola, Inaziotar Bidea... osagai bikainak dira proposamen txukunak osatzeko. Gainera, euskara turismo jardueraren erdigunera ekarrita, Uemarekin eta udaletako Euskara sailekin proposamen bat lantzen ari gara, pandemiak utziko duen agertoki turistikora ondo egokituko dena.


Arrasate Rugby Taldea | Zarautz B-ri egingo dio bisita Kanpanzar Arrasatek\nZarautz B-ri egingo dio bisita Kanpanzar Arrasatek\nArrasate Errugbi Taldeko seniorrek denboraldiko zazpigarren garaipena bilatuko dute asteburu honetan eta, oraingoan, aurkaria Zarautz B izango da. Euskal Ligako 2. Mailako zazpigarren jardunaldiaren baitan Julen Barrutiaren mutilek Michelinen -Lasarte- jokatuko dute zapatuan, 15:10eatik aurrera, eta bertan garaipen berri bat eskuratu eta lidergoa oraindik gehiago sendotzearen helburuarekin zelairatuko dira.\nLiga txapelketa iraila amairen martxan jarri zenetik geldiezin dihardu Kanpanzar Arrasatek, orduz geroztik jokatutako sei partiduetan garaipenak bata bestearen atzetik poltsikoratu baititu. Hori gutxi balitz, norgehiagoka gehienetan bonusa ere eskuratu dute sarrailagileek –iragan asteburuan Iruñearen kontra Mojategin jokatutako partidua da salbuespen bakarra- eta, honenbestez, lidergoan dira 29 punturekin, bederatzi puntuko aldea dutela bigarren sailkatu Iruñearekiko.\nSarrailagileek egungo hirugarren sailkatuari egingo diote bisita asteburu honetan. Zarautzek jokatutako partiduen erdia –hiru orotara- irabazi ditu, eta 15 puntu ditu patrikan. Iruñea eta Kanpanzar Arrasate izan dira orain arte zarauztarren borrero bakarrak, hortaz, jardunaldi honetan Michelinen joera horrekin amaitzea bilatuko dute kostaldekoek, bide batez sailkapen burura gerturatzeko.\nAsteburu honetakoa sailkapen faseko azken laugarren jardunaldia izango da eta, honen ostean, hiru partidu baino ez zaizkie jokatzeke geratuko Barrutriaren mutilei. Abendu hasieran Funesi bisita egin ostean astebeteko etenaldia izango da Euskal Ligako 2. Mailan eta, urtea amaitzeko 15 egunen faltan, 2019ko azken neurketa ofiziala jokatuko du Kanpanzar Arrasatek Mojategin La Unica B-ren kontra. Denboraldiko aurreneko zati honetako azken jardunaldia urtarrilaren 12ko asteburuan jokatuko da eta, honen baitan, sarrailagileek Gaztedi B-ri egingo diote bisita.\nGaragardo Azokaren ordez, artisau-garagardoa\nAzokaren faltan, artisau-garagardoa jarriko du salgai Arrasate Errugbi Taldeak


"Konflikto"-aren inguruko ipuinak. Denetarik dago jakina. Ipuin eder, sakon, arin, azalekoak, sutan jartzen gaituztenak, malkoak eragiten dizkigutenak. Ezinegona, adostasuna, tristura, samina,...era guztietako sentimenduak piztea lortzen duten lerroak topatuko ditugu 332 orrialdeko dentista kontsulta honetan. Eta ziurrenik, irakurle bakoitzari sentimendu guzti hauek une, norabide eta arrazoi ezberdinengatik sortuko zaizkio. Horregatik eskertzen da, kontsulta honetan, konflikto "santu" eta "puta" honen kontraesanak begirada ezberdinekin azaleratu izana.\nDurangoko azokako ajeak liburu bete utzi ditu liburu dendak. Urte hasera honetan bada non aukeratu. Guk, gure letren "klasiko" baten lan berezia aukeratu dugu. Hain zuzen ere ez delako tarteka "euskal literaturaren zutabe" izateko jaio den lan horietakoa. David Lynch-ek gustora moldatuko zukeen narrazio ilun eta berezi batekin itzuli da Sarrionaindia. Gure burua ulertzeko gure burutik kanpo ateratzearen beharraz eta, modu iradokitzailean egunero eraikitzen ari garen gizarteaz hitz egiten digu ipuin honek. Maite Gurrutxagaren arkatzez eginiko ilustrazioak osagarri aproposa dira argitalpen zaindu eta erakargarria duen Sarriren liburu beltzean.\nArgitaletxe honek edizio ezberdin eta ederrak eskaintzen dizkigu. Tanizakiren "Elogio de la sombra" aipatu bagenuen aspaldian, oraingoan eta euren saiakera sailean beste behin, 1771. urtean Parisko Dinouart abateak idatziriko liburuxka txiki bezain ederra topatu dugu. Abate honen lan honetan azaltzen da hain zuzen ere gerora hain erabilia izan den "ez ezazu isiltasuna baino hobea ez den ezer esan" esaldia. Saiakera hau altxor txiki bat da. Gurea ez dizuegu utziko, bueltan etortzen ez den liburu horietako bat delako.\nBi hilabetekari izatetik web gune izatera pasatu zen musika aldizkariak ezin paperaren xarma saihestu eta urtekari itxurako liburua kaleratu du. Webguneak egunerokotasun kontutan aurrerapauso handia suposatu badu entzun!-entzat, formatu klasiko ederrean argirtaratutako lan hau osagarri perfektua da. Ez delako urtekari soila. Erreportai zabal eta sakonak (The Smiths, Gainsbourg, Poch, Crumb,...), argazki bilduma izugarria eta musika munduko izen askoren parte hartzea. Eta guzti hori gutxi balitz, disko batetan bildu dituzte 2008. urteko proposamen anitzak. Nahiko lukete beste herrialdeetako musikazaleek horrelako liburu bat izan. Datorren urtekoaren zain gaude...


JAI ALAI WORLD TOUR-reko Markinako Master Series-ak pausoak ematen jarraituko du ostiral honetan, uztailaren 16an, Iñaki Osa Goikoetxeak eta Jon Zabalak Jokin Arbe eta Imanol Lopezekin jokatuko duten bigarren finalaurrekoarekin. Topaketa gutxi izan zitezkeen Markina-Xemeingo jaietako egun handia, Karmen Eguna,…\nGarai berri eta berezi hauetan, publiko ezak eta gizartearen zein kirolean dauden egoera nahasiek, ezusteko emaitzak ugari ekarri dituzte kirolaren mundura. 2020en denboraldia izten zuen JAWTko banakako finala (nahiz eta jada 2021ean ospatu) faborito argiarekin aurreikusten zen eta aldiz bestetik,…\nErabakita geratu ziren atzo 2020ko JAWTeko banakako finalaren bi finalistak. Finalerdi biek ez zuten alkarrengandik zer ikusi haundirik izan nahiz eta bi partidetan faborito argiekin atera. Lehen partidua pilotalekua ondo baino hobeto ezagutzen zuten bi Berriatuarren artekoa izan zen. Antxon…\nBihar, arratsaldeko 18.00etan hasiko dira Berriatuko Mendibarren Pilotalekuan JAWTeko Banakako txapelketaren finalderdiak, zoritxarrez ikuslerik gabe jokatuko diren finalerdiak. Antxon eta Arbek, Aimar eta Beaskoetxea izango dituzte aurkari hurrenez hurren. Faborito gisa, beteranoak aterako diren arren, Antxon eta Arbek ez dute…\nBerriatuan, atzo JAWT Bakarkakoaren hasiera. Lehenengo partiduan, Antxon Del Rio gaztearen aurka. Atzokoan, esperientzia gradu bat dela frogatu zen. 12-8 eta 12-8. Gaztearen ahalegina, markiñarraren eskarmentuaren aurka. Bigarrena nagusi. Hurrengo, jardunaldian, Aimar (iazko txapeldun ordea) aurrez aurre. Bigarren norgehiakoan, Arbe…\nLarunbat honetan hasiko da JAWT-eko banakako txapelketa bi finalaurrekorekin. Txapelketa, ateak itxita jokatuko da Berriatuko Mendibarren pilotalekuan, eta pilotariak iaz bezala txapelketa handia eskaintzen saiatuko dira. Besteak beste, Goikoetxea eta Lopez (iazko azken txapelduna), eta mugaz bestealdeko Olha eta Olharan…\nGernikako txapelketako finalerdiak kantxaren egoerak baldintzatu zituen. Zorua bakarrik salbatu zen hezetasun ikaragarritik, eta egoera hori oso ezohikoa izaten da, baina tokatzen denean, ahalik eta ondoen aurre egin behar izaten zaio. Pilotak ihes egiten zuen, efektu kaltegarria sortaraziz pelotari. Frontisak…\nBeaskoetxea eta Del Rio txapeldun\nBeaskoetxeak eta Del Riok 15-9 eta 15-12 gainditu zituzten Hormaetxea-Mancisidor Donostiako Grand Slameko txapelketako finalean. Irabazleek nagusitasuna erakutsi zuten lehen setean eta segurtasunez erabaki zituzten lehen 15 puntuak. Bigarren seta berdinduagoa izan zen, 12nako berdinketaren ondoren, Hormaetxea eta Manci partidari…\nGrand Slamaren finala ostiral honetan Donostiako Karmelo Balda pilotalekuan\nKarmelo Balda pilotalekuan jokatuko da ostiral honetan 17: 00etatik aurrera, Donostiako ‘Grand Slam’ txapelketaren finala. Finala ateak itxita jokatuko da, Euskal Telebistako kamerak lekuko direla, eta igandean eskainiko dute ETB4n, 13: 30ean. Joan den ostiralean jokatutako finalaurrekoek, oso parekatua dirudien…\nErabakita Donostiko Grand Slameko finalistak\nKarmelo Balda pilotalekuan finalerdiak jokatu ostean, dagoeneko ezagutzen da Abenduaren 4an ‘Grand Slam’ eko finala jokatuko dutenen izena: Beaskoetxea-Del río/Hormaetxea-Mancisidor. Lehen finalerdian, Diego Beaskoetxeak eta Julen Del Riok, Zuloaga eta Zabala gainditu zituzten 15-7 eta 15-8. Askoz gehiago izan ziren,…


Hiria GUZTIAK __BARCELONA__ BARCELONA BEGUES CASTELLDEFELS GAVÀ OLIVELLA PIERA PONTONS SANT BOI DE LLOBREGAT SANT CLIMENT DE LLOBREGAT SANT FELIU DE LLOBREGAT SANT VICENÇ DELS HORTS TORRELLES DE LLOBREGAT VILADECANS __MALAGA__ MIJAS __TARRAGONA__ CALAFELL\nGUZTIAK __BARCELONA__ BARCELONA BEGUES CASTELLDEFELS GAVÀ OLIVELLA PIERA PONTONS SANT BOI DE LLOBREGAT SANT CLIMENT DE LLOBREGAT SANT FELIU DE LLOBREGAT SANT VICENÇ DELS HORTS TORRELLES DE LLOBREGAT VILADECANS __MALAGA__ MIJAS __TARRAGONA__ CALAFELL\npisu - Sant Climent de Llobregat (Calle moll)\nMerkataritza-lokala - Barcelona (La Prosperitat)\npisu - Viladecans (Torrente ballester)\netxea - Begues (Begues centro)\netxea - Sant Boi de Llobregat (Marianao)\netxea - Viladecans (Can guardiola)\nPAG 6/8 - TOTAL 86 Jabetzak\nSalmenta 77.260 €\nMerkataritza-lokala - Viladecans (Eixample) , Eraikitako azalera 84m2, 1 bainugelak.\nSalmenta 125.000 €\npisu - Viladecans (Roureda) , Eraikitako azalera 56m2, 2 Gelak, 1 bainugelak.\nSalmenta 155.000 €\npisu - Viladecans (Monserratina) , Eraikitako azalera 60m2, 3 Gelak, 1 bainugelak.\npisu - Sant Feliu de Llobregat (Can Calders) , Eraikitako azalera 70m2, 2 Gelak, 1 bainugelak, Igogailua.\n175.000 € - 6%\nSalmenta 175.000 €\npisu - Viladecans (Barri antic) , Eraikitako azalera 81m2, 4 Gelak, 2 bainugelak.\nSalmenta 180.000 €\npisu - Viladecans (Centre) , Eraikitako azalera 96m2, 3 Gelak, 1 bainugelak, Igogailua.\npisu - Viladecans (Centre) , Eraikitako azalera 83m2, 3 Gelak, 1 bainugelak, Igogailua.\nSalmenta 195.000 €\netxea - Piera (Piera-CASCO URBANO) , Eraikitako azalera 168m2, 4 Gelak, 2 bainugelak.\npisu - Viladecans (Ctra sant climent) , Eraikitako azalera 121m2, 4 Gelak, 2 bainugelak, Igogailua.\n212.000 € - 1%\nSalmenta 248.000 €\npisu - Viladecans (Torrente ballester) , Eraikitako azalera 124m2, 3 Gelak, 2 bainugelak, Igogailua.\n286.335 € - 13%\nSalmenta 259.000 €\npisu - Viladecans (Centre) , Eraikitako azalera 120m2, 15m2, 3 Gelak, 1 bainugelak.\nSalmenta 274.620 €\npisu - Viladecans (Torrente ballester) , Eraikitako azalera 106m2, 3 Gelak, 2 bainugelak, Igogailua.


Poliziaren bortizkeriaren biktimak izango dira protagonistak | El Diario Vasco\nTelevisiónPoliziaren bortizkeriaren biktimak izango dira protagonistak\nPoliziaren bortizkeriaren biktimak izango dira protagonistak\nPedro Mari Martinez poliziak hil zuen,Gasteizen, 1976an\n'Indarkeriaren jabeak' izeneko erreportajea izango da aste honetako 'Ur Handitan' saioan\nMartes, 12 diciembre 2017, 10:12\nGaur gauean, 'Ur Handitan' saioaren ostean, Pasaiako badia dokumentala emitituko da ETB 1en. Horren harira, 'Ur Handitan'ek saio berezia osatu du; poliziaren bortizkeriaren biktimak izango dira protagonistak.\n1984ko martxoan, Pasaiako badian, Espainiako segurtasun indarrek Komando Autonomo Antikapitalistak deituriko talde armatuaren lau ekintzaile hil zituzten. Dokumentalaren egileetako birekin izango da Xabier Madariaga, Yuri Agirrerekin eta Xabier Otamendirekin alegia.\n1975eko maiatzaren 23an, Koldo Arriola 19 urteko gazteak kurtso amaierako afaria egin zuen ikaskideekin. Guardia Zibilaren kuartel paretik pasatu zirenean gertatu zen dena, minutu gutxitan. Hala gogoratzen du Jose Luis Basterretxeak, Koldoren ikaskide eta bere hilketaren lekuko izan zenak. Iñaki Arriola Koldoren lehengusuak ere buruan ditu egun horiek, senidearen memoria berreskuratzeko lanetan ibili izan baita ordutik.\n1976ko irailaren 8a festa giroan hasi zen Hondarribian, baina eguna ez zen ondo amaitu. Manifestazio baten ondoren, Josu Zabala irundarra tiroz hil zuten Estatuko segurtasun indarrek. Rafa Gonzalezek etxeko balkoitik ikusi zuen dena: guardia zibil bat "Mátalo, mátalo" esanez. Maxuxa Larrarte ere ez zegoen urruti, Hondarribiko portuan gertatu baitzen dena, tabernak jendez lepo zeuden unean.\nMartxoaren 3ko sarraskia da saioak jorratuko duen kasurik ezagunena. Gasteizera hurbildu eta Nerea Martinezekin izango da Xabier Madariaga. Nerearen osaba Pedro Mari Martinez zen 1976ko martxoaren 3an poliziak Gasteizen hil zituen bost langileetako bat. Felix Placer apaiza gertakizun horien lekuko zuzena izan zen, Zaramaga auzoko Asisko San Frantzizko eliza barruan zegoen polizia bertara sartu zenean.\nIndarkeriaren jabeak, 22:30ean, eitb.eusen eta ETB1en egongo da ikusgai.\n‘Operación Triunfo’ crece por quinta semana consecutiva El 'momentazo' oculto de Ana Guerra y Alfred que no se vio en la gala de OT


Conec M8x1 - Urkunde\nBulego eremutik industri eremura Ethernet estandarren aplikazioak aurrikuspen berriak zabaldu ditu automatizazio teknologiaren munduan. Fabriketako lan sareen bidezko kontroletik kanpo eremutara, komunikazioa igorpen tasa altu eta denbora errealean eman beharra dago sareen bidez urrutiko mantenu eta planta eta sistema osoen kontrola ahalbidetzeko. Horregatik aurre baldintza ezinbestekoa da konektagarritasun teknologia sendo eta kalitate handikoa behar beharrezkoa da.\nCONEC M8 Industri Ethernet eta EtherCAT aplikaziotarako konektorea oso aproposa da kasu hauetarako. Konektore hauek PUR kanpo geruzadun 4 x Cat5e AWG 22 arrastatze kable batera konektatzen dira eta oso aproposak dira malgutasun eta toleste ziklo altuak dituzten instalakuntzetarako.\nKonektore hauek 360º-tako babes berezia dute eta konektore buruak axial edo angulatu bertsiotan daude eskuragai.\nIndustri Ethernet/Profinet-erako kablea\nPUR kanpo geruza\nAxiala edo angulatua Aplikazioak:\nSegurtasun eta zaintza sistemak


hauteskundeak | Nire etxeko leihoa\nEtiketa honen artxiboa: hauteskundeak\n2-0 ala 02???\nAtzo berriro egin\nzen luzaroan itxarondako bigarren eztabaida. Eta hori azkenengotik astebete\nigaro zela soilik. Emaitzak eta hausnarketak ikuspuntuaren arabera aldatu\negiten dira. Inkestek orokorrean Jose Luis Rodriguez Zapatero hautagai\nsozialistari ematen diote garaipena, aurrekoan ere.\natzo gutxiago jarraitu nuela bigarren eztabaida, baina ondorengo irratsaio\nberezia SER katean agian gehiago jarraitu nuen iragan astean baino. Hasteko\nberandu iritsi nintzen etxera, hamarrak eta hamar pasata. Eta zerbait\nprestatzen ari nintzela hartzeko eztabaida ikusten hasi nintzen arreta handirik\ngabe, hasierako zatian ez nion arreta handirik prestatu. Hala ere iragan astean\nizan zuten eztabaida berdina iruditu zitzaidan, elementu berri batzuk sartu\nzuten eta garrantzitsuena biek proposamen berriak bota zituzten, azken finean\nkaleko jendeak eskatzen zuena egiteko hain famatuak bilakatu den eztabaidan.\nZuen ustez nork irabazi zuen eztabaida? Nork\nirabaziko ditu martxoaren 9an hauteskundeak? (Demokrazia batean esan badaiteke irabazleak eta\ngaltzaileak daudela). Uste ahal duzue\neztabaida bi hauek balioko dutela zerbaitetarako? Galdera batzuk zailak\ndira erantzuten, beste batzuk hemendik astebetera erantzungo dira. Ordurarte,\neskerrik asko… eta Zorte on!!!\nKategoria Sailkatugabeak, etiketak alderdipopularra, alderdisozialista, hauteskundeak, m9, rajoi, ser, zapatero, 2008(e)ko martxoaren 4a egilea Iban Perez.\nHauteskunde orokorrak bipartidismoruntz\nAtzo askok herritar askok luzaroan itxarondako eztabaida egin zen. Datorren martxoaren 9ko bi hautagai nagusien artekoa izan zen, alde batetik Jose Luis Rodriguez Zapatero Alderdi Sozialistatik eta beste alde batetik Mariano Rajoi alderdi popularrekoa.\nBizi nahi nuen zer zen eztabaida bat. Orain dela 15 urte ez nuen aukerarik izan Gonzalez eta Aznarren artekoa ikusteko. Baina oraingo honek deitzen zidan, hasieran duda asko izan nituen non ikusi, argi eta garbi dago eskaintza zabala zegoela. Bai telebisten aldetik, kate batean baino gehiagotan zuzenean emango zelako, baita irratien aldetik ere, irratsaio bereziak prestatu zituztelako Espainiako hainbat komunikabidek.\nAzkenean Cuatro katean ikustea erabaki nuen. Igerilekutik iritsi nintzen entrenamendu saio gogor bat egin eta gero eta sofan etzan nintzen eztabaida noiz hasiko zain. Eta iritsi zen gaueko hamarrak.\nEztabaida ez zitzaidan iruditu beste munduko ezer. Bi alderdietako kideak bata besteari erantzuten edo ibili ziren, zer egin zuten ondo eta besteak zer egin zuten gaizki esanez. Hortaz aparte ez nuen ezer berezirik sentitu. Ondoren entzun nuena irratian izan zen hausnartzera eraman ninduena.\nSER katea piztu nuen ohean sartu nintzenean, ordu erdi bat egon aditzen irratsaio berezia. Gonbidatu bezala Jose Bono alderdi sozialistakoa eta Angel Acebes, alderdi popularrekoa. Noski bakoitzak beren hautagaiak irabazi zuela esan zuten. Ondoren inkesten emaitzak eman zuten eta argi eta garbi Zapatero jaunak irabazi zuela adierazten zuten. Baina gehien harritu ninduena Llamazaresen sarrera izan zen telefonoz. Baztertu egin zutela eta eztabaidak iraun zuen ia bi orduak alderdien iragarki dohain bezala ikusi zuela.\nZati batean ados nago Ezker Batuko hautagaiarekin. Ezin da onartu Estatuko Hauteskunde orokorretan non alderdi bat baino gehiagok osatzen duten Espainiako parlamentua, bi alderdien artean soilik eztabaida dohain bat ematea. Baina beste alde batetik adierazi nahi dut geroz eta gehiago hurbiltzen ari garela Estatu Batuen hauteskunde sistemara. Hau da bipartidismora. Inkestek alde batetik inoiz baino boto gehiago ematen diotelako bi alderdi nagusiei. Hori askok ez dugu nahi, baina aldi berean Italian gertatzen dena, pluralismoaren muga eta ondorioz kaosa sistema parlamentarioan, ere ez dugu nahi gertatu dadin. Beraz zein da irtenbidea?\nMomentuz gero eta gehiago hurbiltzen gara Estatu Batuetara Italiara baino.\nKategoria Sailkatugabeak, etiketak alderdipopularra, alderdisozialista, cuatro, ezkerbatua, hauteskundeak, llamazares, m9, rajoi, ser, zapatero, 2008(e)ko otsailaren 26a egilea Iban Perez.


Aparizioko errotonda ezingo da Zumarraga goialdera joateko erabili - Otamotz : Otamotz\nAparizioko errotonda ezingo da Zumarraga goialdera joateko erabili\nZumarraga goialdera joateko, Bergarako bidea hartu behar da eta autobide sarrerako errotondan norabide aldaketa egin\nGipuzkoako Foru Aldundiak errotonda bat egin behar du Aparizio auzoan, egungoaren gainean. Obra hori dela eta, bihartik aurrera ezingo da egungo errotonda Zumarraga goialdera joateko erabili. Legazpitik Urretxura, Urretxutik Legazpira eta Deskargatik Urretxu edo Legazpira joateko bakarrik erabili ahal izango da. Obraren lehen fase honetan (3 hilabete) Zumarraga goialdera doan errotondako irteera itxita egongo da.\nLegazpitik edo Aparizio auzotik Zumarraga goialdera joateko, Bergarako bidea hartu beharko da eta autobide sarrerako errotondan norabide aldaketa egin.


BICEP: ISLES ALBUM REVIEW - ALBISTEAK\nDantza-solairuak ilundu direnean, Ipar Irlandako DJek beren bigarren diskoa etxeko entzuleen arabera egokitzen dute, baina barruko ahotsek ez dute eszenatoki nagusiko gerrikoen arreta bera.\nPlay Track Saku (ft. Clara La San) -BizepsBidea Bandcamp / Erosi\nBicep-en etxetik entzuteko diskoaren ideia susmagarri oximoronikoa da. Aurretik Orbital eta Avicii bezala, Matt McBriar eta Andy Fergusonen Belfasten jaiotako bikotea udako etapa handietako euforia izugarrietarako diseinatutako ekintza elektroniko horietako bat da. Uharteak , bere bigarren diskoak, amaraunak Hego Hemisferioko jaialdien zirkuituaren gainetik bota beharko lituzke hau irakurri ahala. Horren ordez, pandemiak esku hartu zuen eta, beraz, Bicepek bere musikaren bertsio etxeratu bat zabaltzen ari dira, material beraren bertsio askoz ere gogorragoa agintzen baitute taulak zapaltzea segurua denean pertsonalki entregatuko dela. Ez da harritzekoa Bicepek hain miserablea iruditu izana Atlasen itzulerakoan, Ofra Haza laginak eta sintetizadoreak abestia duen Richie Hawtinen F.U.S.E.-ren arteko gurutzea (alderantzikatua) iradokitzen duen abestia. proiektua eta Sisters of Mercy: zuzeneko itxierak labana fabrikaren oinordeko gisa utzi ditu zopa handiaren garaian.\nKasurik onenean, Bicep-ek house musikaren Taylor Swift-ak direla frogatu dezake, beren bloke epikoa hainbat koska zeharkatuz beren opariekin bat datorren etxeko xarma kokatzeko. Egia esan, desberdintasun esanguratsua aurkitzeko sakatuko zenuke Uharteak eta Bicep-en estreinako albuma. Argitalpen berriak itsasontzia pixka bat gehiago bultzatu dezake lagin iturrien bila, Malawiako polirritmoak eta Bulgariako Estatuko Irrati eta Telebistako Abesbatzaren abrikoteak lotzen ditu Apricots-en, baina taldeko ogia eta gurina elektronika leizetsua, etxe aurrerakoia eta arraspa bat izaten jarraitzen du. Erresuma Batuko garajearena, korronte melodiko indartsu baten oinarrian. Nahasketa nahasia dirudi, baina Bicep-ek bere ekoizpenak sinpleak, linealak eta orbaindunak mantentzen ditu. 100 gecs anti bezalakoak dira. Bicepeko abesti batean ez da horrenbeste gertatzen, eta egiten duena ordenatuta eta ondo seinaleztatuta dago.\nJende askorentzat bikotearen xarma da hori. Bicepek oihartzun handia du publiko handiekin, hain zuzen ere, haien musika oso digerigarria delako, arrakasta handiko film baten egitura moral ondo ordenatuak bezala. Horrek esan nahi du Bicepek distiratsu eta hutsalen arteko lerro arriskutsua duela. Ongi egiten dutenean eta doinuak lotzen direnean, bezala Uharteak epikoki xelebreak diren X, oso atseginak dira. Hori egiten ez dutenean, Cazenove lauso bezain lausoan bezala, ez dago ia ezer hortzak sartzeko; haien musika turbo-kargatutako hauts-haize lainotan ateratzen da.\nUharteak atsegina da iluntasuna hondoratzen denean. Atlasek izugarrizko txakur zakurra du; Apricots is Dead Can Dance deep house da; eta Lidoren liturgia-sentimenduak Enigma monjeen aldeko elektronika-ekintza alemaniarra iradokitzen du. Saku (feat. Clara La San), berriz, da ia abesti bikaina: bere ahots melodiak malenkoniaren garratza du, neguko haize hotzean lehortzen diren malkoak bezala, baina ekoizpena oso adeitsua da, Erresuma Batuko garajearen bertsio etxe-katua, kaskartu eta legez kanpo utzi duena. Ez dago amorrurik, pasio gutxi eta —ironiaz baizik— ez gihar .\nSakuren produkzio etsigarria ez da modu enblematikoa Uharteak arrakastaren atarian. Zerbait nahasgarria da ia Bicep-i buruz: dira ia ekintza bikaina, ia emozio zabala askatzeko gai dena, eta ia askatzeko zorian. Baina oharra ez da inoiz iristen. Uharteak une txinpartatsuak ditu baina pixka bat mugatuta dago, lorategiko basakeria naturala irrikatzen duen leihoaren isurialdean landareak landareak bezala.\ndeerhunter weird was cont\nmikek egingo ditu instrumentalak\narimaren mapa 7\nmelokotoi pantera kaleratzeko data


Eskolako Agenda 21en buletina argitaratu da\nEskolako Agenda 21 Nerbioi-Ibaizabal Udaltalde 21ak 2006-2007 ikasturtetik garatzen duen Tokiko Agenda 21aren proiektua da. Aurtengoa, beraz, bosgarren edizioa da. Azkeneko urteetan bezala, 2010-2011 ikasturtean ere Eskolako Agenda 21a bost udalerritan garatzen da: Arrigorriaga, Etxebarri, Galdakao, Ugao-Miraballes eta Urduña. Hamar ikastetxek hartzen dute parte: ARRIGORRIAGA BHI, ETXEBARRI BHI, GALDAKAO HHI, BENGOETXE BHI, URRETA LHI, ELEXALDE BHI, ANDRA MARI BHI, EGUZKIBEGI IKASTOLA HLBHIP, UGAO LHI eta URDUÑA LHI. Guztira, 3.555 ikaslek hartzen dute parte, eta horien bidez beste hainbeste familiak.\n2010-2011ko ikasturte honetan, mugikortasun iraunkorraren gaia lantzen ari dira, prestatzen ari den mugikortasun iraunkorreko eskualde planaren ildotik. Etxebarri BHI, bere aldetik, “Bioaniztasunaren” gaia ari da lantzen.\nArgitaratu berri den buletinean daude jasota ikasturte hasieratik gaur arte bost udalerri horietako hamar ikastetxetan egindako jarduera nagusiak.\nEskolako Agenda 21a ikastetxea eta bere inguruaren ingurumen eta gizarte hobekuntzarako programa da. Hezkuntza-komunitateak Udalekin batera lan egiteko duen konpromiso bat da, betiere ikastetxearen eta udalerriaren ingurumen kalitatea eta iraunkortasuna hobetzeko. Hiru osagai nagusi ditu: Ikastetxea eta ingurunearen ingurumen iraunkortasuna, curriculum berrikuntza eta komunitatean parte hartzea.\nEskolako Agenda 21aren aurrekontua 55.000 eurokoa aurten da eta 24.000 euroko diru-laguntza jasotzen du Eusko Jaurlaritzaren Ingurumen, Lurralde Plangintza, Nekazaritza eta Arrantza Sailetik.\nBuletina hemen eskuratu dezakezu.


Urdaibai txapeldun Nauta Sanxenxo II Bandeiran\n05 Uzt 2014\n‘Bou Bizkaiak’ 5 segunduko diferentzia lortu du Orio Babyauto San Miguel Ligako liderrarekiko, eta 14koa Hondarribia Orsarekiko\nGaur arratsaldean jokatu da Galiziako uretan Nauta Sanxenxo II Bandeira, San Miguel Ligako 2. Jardunaldiari dagokiona, eta bertan, garaipena Urdaibai Aviarentzat izan da Orio Babyautorekin azkenengo metroetan edukitako lehia gogorraren ondoren. Gainontzeko taldeentzat ezinezkoa izan da ‘Bou Bizkaiak’ lehen txandan lortu duen 20’54”49ko denbora hobetzea. Bigarren tokia Orio Babyautok lortu du, 5 segundoko atzerapenarekin eta hirugarren tokia Hondarribia Orsaren ‘Ama Guadalupekoarentzat’ izan da, 14 segundoko atzerapenarekin sartuz helmugan.\nSanxenxon izan den estropada-eremua egokia izan da egoera txarretara ondo egokitzen dakiten taldeentzat, Bartzelonan gertatu zen bezala. Gaurkoan, estropada aurrera joan ala indar gehiago hartzen ari zen haizea izan da estropada baldintzatu duen faktorea. Egoera honi etekina ateratzen jakin du Urdaibai Aviaren ‘Bou Bizkaiak’, bere txandaren hasieratik txandakideei denbora asko ateraz. Bermeotarren amaierako denbora 20’54”49koa izan da, gerora bandera etxera eramateko balio izan diona. Txanda berdinean, lehengo astean egindako estropada txarraren ondoren, Zierbena Bahias de Bizkaiak 21’36”59ko denbora egin du, bostgarren postua lortuz. San Pedro Ecolmareren ‘Libiak’ bederatzigarren denborarik hoberena egin du, Urdaiba Aviako bizkaitarrengandik 59 segundora iritziz. Hain zuzen ere gipuzkoarrek, estropada hasi aurretik Iñaki Arrietaren lesioarengatik aldaketa egin behar izan dute traineruan. Pedreñak, beste behin arazoak izan ditu estropadan zehar bigarren ziabogan euren proela uretara erori delako gaurkoan eta sailkapenaren atzealdean kokatu dira 22’41”77ko denborarekin.\nBigarren txandan haizeak nagusitasun handiagoa hartu nahi izan du, 25 kilometro orduko abiadurara iritsiz. Egoera honi etekin handiena hartzen jakin duen taldea San Juan Iberdrola izan da, hasiera txar baten ondoren hobetuz joan dena, olatuak ondo hartuz eta bere txanda irabaziz 21’44”82ko denbora markatuz. Cabo lehia gogorrean izan da pasaitarrekin baina azkenean 9 segundoko atzerapenarekin ailegatu da helmugara. Bi traineru hauek zazpigarren eta zortzigarren denborarik hoberenak egin dituzte sailkapen nagusian. Txanda itxi dute Astillero eta Portugalete Eulenek, 22’15”10 eta 22’41”77ko denborekin, hurrenez hurren.\nOhorezko txandan bizi izan dira estropadako emozio handieneko momentuak, Orio Babyauto, Hondarribia Orsa eta Kaiku Ambilampen artean egon den lehia gogorraren ondorioz. Azkenean txandaren garaipena oriotarrentzat izan da, baina ezin izan dute bermeotarren denbora hobetu 5 segundoagatik. Hondarribiaren atzerapena, aldiz, 14 segundokoa izan da Urdaibai Aviarekiko. Kaikuko bizkaitarrek 21’12”68ko denbora egin dute laugarren postua lortzeko eta Tiran Pereira izan da txandako azkena sailkapen nagusiko seigarren denborarik onena eginez.\nSan Miguel Ligak ez du atsedenik hartzen eta lehiaketa bihar Bueura mugituko da Concello de Bueu Bandera jokoan dagoelarik. Estropada honetarako txandak honakoak izango dira. Lehenengo txandan Pedreña, Portugalete Eulen, Astillero eta San Pedro Ecolmare izango ditugu; bigarrenean Cabo, San Juan Iberdrola, Tiran Pereira eta Zierbena Bahias de Bizkaia egongo dira arraunean; ohorezko txandan aldiz, Kaiku Ambilamp, Hondarribia Orsa, Orio Babyauto eta Urdaibai Avia egongo dira.


Ospakizun-bazkaria | Labayru Fundazioa\nDerioko Udako Euskal Ikastaroak aurten 50 urte beteko ditu. Ospatzeko modukoa, eta gogoratu beharrekoa dala eretxi deutsagu, eta hori dala-ta urtean zehar hainbat ekitaldi prestau doguz, hurrengo helburuokaz: Ikastaroaren ekarpenak agiriratu, euskera eta euskal kulturari emondako bultzada eskertu, sortzaile-eragileak gogoratu, batez be. Eta hau guztiau, gerora begira, hurrengo 50 urteetarako oinarri eta abiapuntu izatea gura genduke.\nLehenengo ekitaldia ekainaren 15ean ospakizun-bazkaria izango da, Derion bertan. Egun horretan Ikastarotik igarotako ikasle-irakasleak batzea nahi genduke, jai-giroan eta lehengo urteetako sasoi onak barriztau guran. Danengana heltzeko, bakotxak bere inguruko ezagunei honen barri zabaltzea eskertuko genduke, ahalik eta ikastarokide gehien alkartzeko.\nParte hartu ahal izateko, izena emon behar da ekainaren 7ra arteko epean, eta aurretik bazkaria ordaindu, 35,00€. Leku mugatua dago eta izena emon ahala gordeko da.\n– Transferentzia kontu honetara: ES55 2095 0551 65 2035006949, ez ahaztu zure izen-abizenak ipini behar dozuzala\n– Formulario hau beteta:\nIZENA EMON (botoia)\nEdozein kasutan be, konfirmau, baieztatu egin behar da, ordainketa eginda dagoala, bide honeetariko batetik:\n-Telefono bidez: 944 06 01 71.\n-Helbide elektroniko bidez: idazkaritza@labayru.eus\nUrtean zehar beste jarduera batzuk be egingo ditugu: argitalpen bat, urrian world cafe saio bat, eta ekitaldi ofizialagoa. Horren guztiorren barri, data hurreratu ahala joango gara zabaltzen.\nAnimau zaiteze etorten, zeu eta ingurukoak.\nEzin dozu hutsik egin, lagunak izango dituzu zain!


Nortzuk gara – Jubilatuak Debagoiena\nAsociación Gipuzkoana de jubilados y pensionistas (AGIJUPENS) en Debagoiena\nDebagoieneko jubilatuak Elkartea\nJubilatuak Debagoiena , Debagoienako AGIJUPENS (Jubilatu eta Pentsiodunen Gipuzkoako Elkartea) gara. Eskualdeko Zuzendaritza Batzordea, lurraldeko AGIJUPENS Elkartearen organo bat da, eta horrela dago jasota bere Estatutuen 6. artikuluan.\nLurraldeko Elkartearekin batera sortu zen 1978an, bailarako tokiko Elkarteak biltzeko, garatzeko, egitasmo komunak sustatzeko, e.a eta lurraldeko Elkarteari atxikitzeko. Eskualdeko 8 herrietako 11 elkarte gara.\nTOKI EDER (Salinas de Leniz / Gatzaga)\nTOKI ARGI (Arrasate)\nPAKE LEKU (Oñati)\nAGIJUPENS, Gipuzkoako 49 herrietan dago, eta 70 tokiko Elkarte batzen ditu, 36.000 bazkideekin. Debagoienakook kopuru honetako 8.000 bazkide inguru gara.\nBazkideen sustapena, tokiko elkarteen bitartez zahartze aktibo, formazio, protagonismo sozial, herritar bezala dituzten bete-beharren ezagutza, beren eskubide eta interesen defentsarako, eta inguruaren garapenean kolaboratzeko eta ekarpenak egin ahal izateko bideak eskeiniz.\nTokiko Elkarteei laguntzea, bazkideek xede eta helburu hauek onartu eta bereganatu ditzaten.\nDagokien esparrutik hobekuntza sozialak bultzatzen dituzten beste elkarte edota giza-taldeekin kolaboratzea-\nGure eskualdeko Elkarteak, AGIJUPENSen helburuak zehaztu eta lortu nahi ditu; horretarako, tokiko Elkarteak koordinatu eta bultzatuko ditu, beti ere eskualdea bere osotasunean kontutan hartuz eta herrietako aniztasuna jasoz.\nDagozkion elkarte eta organismoekin kolaboratzea tokiko Elkartekideen arazoak aztertu eta bideratzeko.\nJubilatuak Debagoienarekin harremanetan jarri


Kaleetako jaiek, presentzia handia datozen egunetan - Arrasate - Goiena.eus\nKaleetako jaiek, presentzia handia datozen egunetan\nMaalako, Zerrajerako eta Ferreriasko festak ospatuko dituzte, eta askotariko ekintzak izango dira hiruretan.\nHerriko zenbait kaletako jaiez gozatzeko aukera egongo da datozen egunetan –Maala, Zerrajera eta Ferrerias–. Era guztietako ekintzak antolatu dituzte, nork bere erara.\nHain zuzen ere, Zerrajerakoek gaurko antolatu dute ekintza sorta. Era guztietako hitzorduez gozatzeko aukera izango dute herritarrek –adin guztietako herritarrak hartu dituzte kontuan–. Arratsaldean emango diote hasiera egitarauari. Haur jolasak –17:00–, Oztopo trialsin taldearen erakustaldia –18:15–, konpartsa txikiaren eta txistularien emanaldia –19:00–, haur afaria –20:30–, kale afaria –21:15– eta AZ Gaubelak girotutako dantzaldia –22:30– antolatu dituzte.\nBestetik, Maalako bizilagunek domeka dute festa egun. Haiek ere askotariko ekintzak jarri dituzte herritarren eskura: Arrasateko parrokian meza –12:30–, herriko txistulariek girotutako txikiteoa –13:00–, bazkaria –14:30–, bazkalosteko kina herrikoia, ume jolasak eta txokolate-jana –17:00–, txikiteoa –19:00–, dantzaldia –21:30– eta suzko erruberak –23:00–.\nEta Ferreriaskoek datorren eguenean ospatuko dituzte festak –horiek, 30. urtemuga dute aurtengoa–. 08:00etan egingo du eztanda suziriak. Eta hark emango dio hasiera ekintza sortari: txistularien kalejira –12:00–, haur jolasak eta txokolate-jana –17:00–, txistulariek lagundutako erraldoien konpartsa txikiaren kalejira –19:00–, kale afaria –21:00– eta dantzaldia –23:00– izango dira ostean.


Oñatin ikasi duten 4 gaztek bihar hasiko dute unibertsitatera sartzeko ebaluazioa — Berbia\nOñatin ikasi duten 4 gaztek bihar hasiko dute unibertsitatera sartzeko ebaluazioa\nEz ohiko deialdi honetan, guztiek, Donostiako Ibaetako kanpusean dituzte azterketak\nUnibertsitatera sartzeko ariketak hiru egunetan egingo dira, bihartik ostegunera arte. Lehenengo egunean 18:15 arte luzatuko dira probak eta asteazken eta ostegunean 15:00ak arte. Baina ikasleek ez dituzte azterketa guztiak egin beharko, fase orokorrekoak bai eta espezifikoari dagozkionak berriz, unibertsitatean ikasi nahi dutenaren arabera puntuazio berezia eskuratzeko hautatu dituztenak. Ekaineko deialdian bezala oraingoan ere unibertsitatera sartzeko probetan malgutasunez jokatuko da eta azterketa bakoitzeko A eta B aukeretako galderak modu ordenatuan nahasteko modua izango dute ikasleek.\nAzterketa egunen aurreko orduak urduritasun orduak izan ohi dira, etorkizuneko ikasketak egun on edo txar baten menpe dagoenaren sentsazioak sortzen duen urduritasuna. Gehienek ordea, proba gainditzen dute. Baina uztaileko ez ohiko deialdian aprobatzen ez duenak, hurrengo urtera arte itxaron behar du eta horrek ere, presioa sartzen du. Ekainean Oñatiko ikasle guztiek, 71k, gainditu zuen proba. Oraingoan gutxiago doaz unibertsitatera sartzeko ebaluazio azterketetara, 4, hain zuzen, Txantxiku ikastolako 3 eta Oñati institutuko bat.\nOñatiko gazteek Donostian izango dituzte azterketak, Ibaetako kanpuseko Ignazio Maria Barriola ikasgelategian, eta laurek 4. epaimahaiari dagokion gelan. Bihar goizeko 8:30tarako bertan egon beharko dute nortasun agiriarekin eta selektibitateko matrikula ordaindu dutenaren agiriarekin.


Dantza-gidari ikastaroa Patxi Perezen eskutik — dantzan.eus\nHemen zaude: Hasiera › Albisteak › Dantza-gidari ikastaroa Patxi Perezen eskutik\nPatxi Perez. Argazkia: Iñaki Zugasti - Dantzan CC BY-SA\nLarunbat honetan hasiko da Soinuenea fundazioak, Patxi Perezen gidaritzapean, antolatu duen dantza-gidari ikastaroa. Antolatzaileek azaldu digutenez behar edo falta batetik sortu da formazio hauek antolatzeko ideia, "Erromeriak antolatzen hasi eta dantzaldi horiek gidatzeko pertsonak falta zitzaizkigun". Hori horrela, erromeriak gidatzeko jende gehiago formatzeko ideia bururatu zaie.\nMaiatza bitartean, hiru larunbatetan izango dira saioak, Patxi Perez arituko da irakasle lanetan, "mota honetako dantzaldietan daukan esperientzia ikusita, formazioa emateko pertsona egokia bera iruditu zaigu".\nHiru prestakuntza-tailerren ondoren, emanaldi-tailerrarekin amaituko da formazioa maiatzaren 25ean, Patxi & konpania-aren emanaldiarekin hain zuzen ere. Horrela, ikasleek ikastaroan ikasitakoa praktikan jartzeko aukera izango dute.\nHerri dantza-gidarien formakuntzarako ikastaroa\nOtsailak 9: 1. tailerra: 10:30etatik 12:30etara Soinuenea Fundazioan.\nMartxoak 30: 2. tailerra: 10:30etatik 12:30etara Soinuenea Fundazioan.\nMaiatzak 4: 3. tailerra: 10:30etatik 12:30etara Soinuenea Fundazioan.\nMaiatzak 25: Emanaldi-tailerra, 12:00etan Oiartzungo Euskal-jaian Patxi & konpañia.\n*Izena emateko idatzi mezu bat helbide honetara: artxiboa@soinuenea.eus


2021-03-02 - Busturialdeko Hitza : Busturialdeko Hitza\nMario Lopez: "Gaur egun ditugun sentsazioak ez dira onak"\nLointek Gernika Bizkaiak Erregina Kopako lehenengo partidua lehiatuko du barikuan Teneriferen aurka. Azken asteetan taldekide batzuek COVID-19an positibo eman ostean, fisikoki taldea ez dago momenturik onenean.\nMundakako EAJk 635.100 euro inbertitu gura ditu "Mundaka biziberritzeko"\n2021erako aurrekontua 2.917.164 eurokoa izango dela diote jeltzaleek. Iaz egindako parte-hartze prozesutik jasotako 60 ideietatik 30 bildu dituzte aurkeztutako aurrekontu proposamenean.\nUdalak herriko ostalaritzaren informazioa ematen duen atal bat sortu du webgunean\nGuztira, 57 establezimenduren informazioa jaso dute. Zerrenda ez dago zarratuta, gura duenak izena eman dezake.\nBermesex zerbitzuak 100 tailer baino gehiago eskainiko ditu\nAurrez-aurreko arreta zerbitzua ere martxan da joan den barikuaz geroztik. 16:00etatik 17:30era egongo dira, barikuetan, Bermeoko Gizarte eta Kultura Etxeko 2. solairuan.\nItoiz musika taldeari buruzko materiala biltzen ari dira\nArtikulu, argazki, bideo edo soinu grabazioak batu gura ditu Doxa Producciones ekoiztetxeak, taldeari buruzko dokumentala egiteko.\nXabier Enbeitak jaso du Ezetz Jakin lehiaketako herri mailako lehen saria\nParte-hartzaileen artean 'Praktikatu' zerbitzuaren materiala eta 20 euroko bono-saria zozketatu zituzten, eta Nati Mendezek jaso zituen sari horiek.\nEzetz jakin egunean behin lehiatuko da aurrerantzean


kritiken hemeroteka » Perlak hondarretan\n« Pentaedroa | Ametsak eta mitoak »\nHondarrak / Ruben Sanchez Bakaikoa / Txalaparta, 2019\nPerlak hondarretan Irati Majuelo / Berria, 2020-03-01\nFamiliaren etxea erortzearekin batera hasten da nobela: “Iragana ezin da berreraiki”. Baina eraiste orok sortzen ditu hondarrak, eta horiek beren min eta poz guztiekin biltzea izan daiteke iragana aitortzeko egin daitekeen gutxiena. Berreraikitze hori izan du helburu Ruben Sanchez Bakaikoak bere lehen nobelan, eta saiakera duina egin duela esan daiteke.\nFamilia bakarrean, bi narrazio lerro eta hamaika istorio aurkezten dizkigu idazle gasteiztarrak. Alde batetik, Xabier Tupa-ren kartzelaldia kontatzen da, 1990eko hamarkadan oso gazterik ETAn sartu, eta ondoren 27 urtez Espainian kartzela batetik bestera mugiaraziko dutena. Bestetik, eta aurrekoarekin tartekaturik, Tuparen familiaren historia azaltzen zaigu, abueli Pilarren eta Julia amaren oroitzapenei eta azken horren egunerokoari esker, presoak bere hitzez idatzia. Haien bidez, Gerra Zibilaren aurreko, muineko eta ondorengo bizimodua ezagutu dezakegu, Nafarroa erdialde-hegoaldeko paisaiak eta Uxue herria epizentrotzat hartuta.\nEsan gabe doa nobelaren gai nagusiak euskal gatazka eta Gerra Zibila direla, gudaren minak eta memoria historikoa. Alde horretatik, ekarpen interesgarria egiten dio Sanchez Bakaikoak gatazkaren eta memoriaren literaturari, topikoetatik atera eta gerra humanizatzeko saiakera egiten baitu. Nabaria da, esaterako, ETAko militantearen sentimenduak, harremanen gorabeherak eta miseriak azaleratzeko nahia. Horrez gain, uste dut ekarpenik interesgarriena XX. mendeko Euskal Herriaren zati bat idatzita uztea izan dela. Dokumentazio lan handia du nobelak Uxueko bizimoduaz ari denean. XXI. mendea heldu eta Casa Isa erortzearekin batera agortzen joan den mundu bat erretratatu du, harrizko mundu bat, zaldi-gurdiak, dantzaldiak eta beldur isildu gehiegi zituen mundu bat.\nHala ere, esan beharra dago eleberriari une askotan indarguneak ahulgune bihurtzen zaizkiola. Izan ere, gehiegizko informazioak astuna egiten du narrazioa sarri, pertsonaia ugariek eta pasarte motzek hariari jarraitzea zailtzen duten moduan. Hala bada, zenbaitetan kronika itxura hartzen du. Presoaren kartzelaldiaz idaztean, aldiz, gudariaren prototipotik ihes egin nahi izan du Sanchez Bakaikoak, eta askotan asmatu badu ere, besteetan erdibidean geratu da, topikoei eutsiz (makarra, gogorra, burugogorra, maitatzen uzten ez duena). Hala ere, Tuparen bakarrizketek eta amarekin dituen solasaldiek irudi hori leuntzen laguntzen dute. Esan daiteke, beraz, Tupari buruzko hari narratiboak behetik gora egiten duen moduan, Uxueko familiari buruzkoak goitik behera egiten duela.\nEzin da ukatu, baina, lehen nobela honek egile ausarta aurkeztu digula, oinak lurrean izanik, oinpeko lurra goldatu eta historiak dakartzan minak arakatzeko beldurrik ez duena. Zintzotasun handiz idatzitako lana da, eraitsitako memoriaren berreraikitze ariketa egin nahi zuena. Eta hori lortu duela esan daiteke, historiaren hondarretan perla ederrak aurkituta, gainera.


11. zk., 2017ko urtarrilaren 17a, asteartea\nAGINDUA, 2016ko abenduaren 5ekoa, Gobernantza Publiko eta Autogobernuko sailburuarena, Basque Team Fundazioaren estatutuetako 1. eta 19. artikuluetan (fundazioaren izena) egindako aldaketak Euskal Autonomia Erkidegoko Fundazioen Erregistroan inskribatzeko dena.\nLehenengoa.– 2016ko urriaren 10ean, eskabide bat sartu zen Herri Administrazio eta Justizia Sailean, Basque Team Fundazioaren estatutuetako 1. eta 19. artikuluetan –fundazioaren izenari dagokionez– egindako aldaketak Euskal Autonomia Erkidegoko Fundazioen Erregistroan inskribatzeko. Fundazioaren Patronatuak erabaki zuen aldaketa horiek egitea 2016ko irailaren 14an. Espedientean jasotako dokumentazioa erantsi zitzaion eskabide-idazkiari.\nBigarrena.– Aldatutako artikuluak fundazioaren izenari buruzkoak dira; lehen, «Fundacion Euskadi Kirola Fundazioa» zuen izena, eta orain «Fundación Basque Team Fundazioa».\nLehenengoa.– Basque Team Fundazioaren (Getxo, Bizkaia) estatutuetako 1. eta 19. artikuluetan egin diren aldaketak inskribatzeko agintzea, Fundazioaren Patronatuak 2016ko irailaren 14an erabakitakoak, agindu honen data duela, betiere 2016ko irailaren 23an Jaime Fernandez Ostoloza notarioaren aurrean egiletsitako eskritura publikoaren zehaztapenekin bat etorriz (protokolo-zenbakia: 1660).


Baldintza hauek dira EUSKAL KULTURGINTZA SA (CIF: A-20075156), hemendik aurrera EKSA eta zu zeu (Erabiltzailea) garoa.amilibro.com webgunea arautzeko eta erabiltzeko baldintzak. garoa.amilibro.com webgunearen erabiltzailea bazara, onartzen duzu baldintza hauek irakurri eta onartu dituzula, eta orobat gai horretan aplika daitekeen edozein lege arau. Ez bazaude konforme baldintza horiekin, mesedez ez erabili webgune hau.\nEKSA elkar Taldeko enpresa bat da.\ngaroa.amilibro.com domeinua, hemendik aurrera website, EUSKAL KULTURGINTZA S.A.ren izenean eregistratuta dagoela, Portuetxe, 88 / 20018 Donostian helbidea duena.\nArtikuluari bilgarria jartzen diozunean, bete "Erositakoa itzultzeko inprimakia" (.pdf) eta inprima itzazu hori eta "Erositakoa itzultzeko etiketa" (.pdf). (irudia aldatu beharko da)